## Uredba o unutarnjem ustrojstvu Ministarstva pravosuđa

### NN 77/2008 (4.7.2008.), Uredba o unutarnjem ustrojstvu Ministarstva pravosuđa

# VLADA REPUBLIKE HRVATSKE

**2518**

Na temelju članka 60. stavaka 1. i 2. Zakona o sustavu državne uprave (»Narodne
novine«, br. 75/93, 92/96, 48/99, 15/2000, 127/2000, 59/2001, 199/2003 i
79/2007), Vlada Republike Hrvatske je na sjednici održanoj 30. lipnja 2008.
godine donijela

## UREDBU

### O UNUTARNJEM USTROJSTVU MINISTARSTVA PRAVOSUĐA

I. OPĆE ODREDBE

Članak 1.

Ovom Uredbom uređuje se unutarnje ustrojstvo Ministarstva pravosuđa (u daljnjem
tekstu: Ministarstvo), nazivi upravnih organizacija u sastavu Ministarstva i
drugih unutarnjih ustrojstvenih jedinica, njihov djelokrug i način upravljanja,
okvirni broj državnih službenika i namještenika potrebnih za obavljanje poslova,
način planiranja poslova, radno vrijeme, kao i druga pitanja od osobitog značaja
za rad Ministarstva.

Članak 2.

Unutarnje ustrojstvo, upravljanje, kao i potrebni broj državnih službenika i
namještenika uređuje se na način da Ministarstvo može obavljati upravne i druge
stručne poslove koji su mu zakonom dani u nadležnost i djelokrug.

II. UNUTARNJE USTROJSTVO

Članak 3.

Za obavljanje poslova iz djelokruga Ministarstva ustrojavaju se sljedeće upravne
organizacije u sastavu Ministarstva i unutarnje ustrojstvene jedinice:
1. Kabinet ministra
2. Uprava za strateški razvoj
3. Uprava za organizacijsko-kadrovske poslove pravosuđa
4. Uprava za građansko pravo
5. Uprava za kazneno pravo
6. Uprava za Europsku uniju i ljudska prava
7. Uprava za međunarodnu suradnju, međunarodnu pravnu pomoć i suradnju s
međunarodnim kaznenim sudovima
8. Uprava zastupnika Vlade Republike Hrvatske pred Europskim sudom za ljudska
prava i drugim EU sudovima
9. Uprava za financijsko-gospodarske poslove
10. Tajništvo Ministarstva
11. Uprava za informatizaciju
12. Pravosudna akademija
13. Uprava za zatvorski sustav
14. Samostalni sektor za zemljišnoknjižno pravo
15. Samostalni odjel za unutarnju reviziju.

III. DJELOKRUG I USTROJSTVO UPRAVNIH ORGANIZACIJA U SASTAVU MINISTARSTVA I
UNUTARNJIH USTROJSTVENIH JEDINICA

1. KABINET MINISTRA

Članak 4.

Kabinet ministra je posebna ustrojstvena jedinica Ministarstva koja za ministra
i državne tajnike kontaktira s upravnim organizacijama i unutarnjim ustrojbenim
jedinicama u svezi s predstavkama i pritužbama građana, sudjeluje u pripremi
protokolarnih obveza ministra, ministrovih putovanja, koordinira poslove u svezi
s odnosima sa sredstvima javnog priopćavanja, koordinira poslove vezane uz
ostvarenje plana i programa aktivnosti ministra i državnih tajnika, poslove u
svezi s praćenjem rada Vlade Republike Hrvatske i Hrvatskog sabora i njihovih
tijela, obavlja druge stručne i administrativne poslove u svezi s ostvarivanjem
programa rada i djelovanja ministra i državnih tajnika po nalogu ministra.

2. UPRAVA ZA STRATEŠKI RAZVOJ

Članak 5.

Uprava za strateški razvoj je upravna organizacija u sastavu Ministarstva koja
obavlja upravne i stručne poslove koji se odnose na utvrđivanje prijedloga i
provedbu strategije razvoja pravosuđa i suzbijanja korupcije, prikuplja i
analizira podatke vezane uz provedbu strategije reforme pravosuđa i strategije
suzbijanja korupcije, obavlja koordinaciju s drugim tijelima vezano uz
prijedloge strategija; obavlja nadzor ostvarenja ciljeva strategija, obavlja
poslove izrade dugoročnih i kratkoročnih mjera za provedbu strategije razvitka
pravosuđa i strategije suzbijanja korupcije, predlaže dopune ili izmjene
utvrđenih strateških pravaca i izrađuje prijedloge strategija.
Obavlja i stručno-administrativne poslove za Povjerenstvo za praćenje i provedbu
mjera za suzbijanje korupcije.
Obavlja poslove pripreme projekata i izrade podloga za projekte, surađuje s
međunarodnim institucijama u provedbi programa pomoći; surađuje s pravosudnim
tijelima u provedbi navedenih programa; obavlja i druge poslove iz svog
djelokruga i poslove koje mu povjeri ministar.
Za obavljanje poslova iz djelokruga Uprave za strateški razvoj ustrojavaju se
sljedeće ustrojstvene jedinice:
2.1. Sektor za razvoj pravosuđa
2.1.1. Odjel za provedbu strategije reforme pravosuđa
2.1.2. Odjel za razvojne projekte i projekte pomoći
2.2. Sektor za suzbijanje korupcije
2.2.1. Odjel za strategiju i analizu mjeru suzbijanja korupcije
2.2.2. Odjel za nadzor i suradnju u provedbi mjera suzbijanja korupcije.

*2.1. Sektor za razvoj pravosuđa*

Članak 6.

Sektor za razvoj pravosuđa odgovoran je za utvrđivanje prijedloga i provedbu
strategije razvoja pravosuđa te poslove pripreme projekata i izrade podloga za
projekte za pripremu usklađivanja pravosudnog sustava s propisima, preporukama i
standardima Europske unije i međunarodnim standardima, surađuje s međunarodnim
institucijama u provedbi programa i surađuje s pravosudnim tijelima u provedbi
navedenih programa; obavlja i druge poslove iz svog djelokruga i poslove koje mu
povjeri ministar i ravnatelj Uprave.
Za obavljanje poslova iz djelokruga Sektora za razvitak pravosuđa ustrojavaju se
sljedeći odjeli:
2.1.1. Odjel za provedbu strategije reforme pravosuđa
2.1.2. Odjel za razvojne projekte i projekte pomoći.

2.1.1. Odjel za provedbu strategije reforme pravosuđa

Članak 7.

Odjel za provedbu strategije reforme pravosuđa prikuplja i analizira podatke
vezane uz provedbu strategije reforme pravosuđa, obavlja koordinaciju s drugim
tijelima vezano uz prijedloge strategija i ostvarenje ciljeva strategija,
obavlja poslove izrade dugoročnih i kratkoročnih mjera za provedbu strategije
razvitka pravosuđa, predlaže dopune ili izmjene utvrđenih strateških pravaca, te
obavlja i druge poslove iz svog djelokruga i poslove koje mu povjeri ravnatelj
Uprave i načelnik Sektora.

2.1.2. Odjel za razvojne projekte i projekte pomoći

Članak 8.

Odjel za razvojne projekte i projekte pomoći obavlja poslove vezane uz
korištenje sredstava i provedbu aktivnosti projekata financiranih iz
bilateralnih izvora kao i programa Europske zajednice (CARDS, PHARE, IPA i dr.):
osigurava tehnički nadzor nad provedbom projekata; sudjeluje u pripremi
natječajne dokumentacije, objavi i provedbi natječaja za izvođenje radova,
nabavu roba i pružanje usluga, uključujući ugovor o partnerstvu sa zemljom
Europske unije, kao i odabir ugovornog partnera ili stranog savjetnika;
koordinira rad ustrojstvenih jedinica Ministarstva pravosuđa i ostalih
pravosudnih tijela uključenih u provedbu projekata Europske unije; surađuje s
Delegacijom Europske komisije u Republici Hrvatskoj, Ministarstvom vanjskih
poslova i europskih integracija, Središnjim državnim uredom za razvojnu
strategiju i koordinaciju fondova Europske unije te s Ministarstvom financija,
Središnjom agencijom za financiranje i ugovaranje (SAFU); obavlja poslove
koordinacije izrade konačnih projekata; kontrolira izvješća ugovaratelja, radne
naloge stručnjaka, račune ugovaratelja, privremene i okončane situacije, te
izvješća plaćanja; ažurira logičke matrice pri daljnjoj razradi projektne
dokumentacije, razrađuje odgovarajuće kontrolne liste i detaljne planove
provedbe; osigurava pravovremene i učinkovite provedbe korektivnih upravljačkih
radnji na temelju praćenja projekata, te obavlja i druge poslove koje mu povjeri
ravnatelj Uprave i načelnik Sektora.

*2.2. Sektor za suzbijanje korupcije*
Članak 9.

Sektor za suzbijanje korupcije odgovoran je za utvrđivanje prijedloga i provedbu
strategije suzbijanja korupcije, obavlja stručne i administrativne poslove za
Koordinaciju za praćenje provedbe mjera za suzbijanje korupcije, obavlja
koordinaciju s drugim tijelima vezano uz prijedloge strategije; obavlja nadzor
ostvarenje ciljeva strategija; obavlja i druge poslove iz svog djelokruga i
poslove koje mu povjeri ministar i ravnatelj Uprave.
Obavlja i stručno-administrativne poslove za Povjerenstvo za praćenje provedbe
mjera za suzbijanje korupcije.
Za obavljanje poslova iz djelokruga Sektora za suzbijanje korupcije ustrojavaju
se sljedeći odjeli:
2.2.1. Odjel za strategiju i analizu mjera suzbijanja korupcije
2.2.2. Odjel za nadzor i suradnju u provedbi mjera suzbijanja korupcije.

2.2.1. Odjel za strategiju i analizu mjera suzbijanja korupcije

Članak 10.

Odjel za strategiju i analizu mjera suzbijanja korupcije pri­kuplja i analizira
podatke vezane uz provedbu strategije suzbijanja korupcije, obavlja poslove
izrade dugoročnih i kratkoročnih mjera za provedbu strategije suzbijanja
korupcije, predlaže dopune ili izmjene utvrđenih strateških pravaca, radi na
izradi i ažuriranju baze podataka; obavlja i druge poslove iz svog djelokruga i
poslove koje mu povjeri ravnatelj Uprave i načelnik Sektora.

2.2.2. Odjel za nadzor i suradnju u provedbi mjera suzbijanja korupcije

Članak 11.

Odjel za nadzor i suradnju u provedbi mjera suzbijanja korupcije uspostavlja i
promiče suradnju među nositeljima provedbe antikorupcijskih mjera, obavlja
nadzor ostvarenja ciljeva strategija, obavlja poslove izrade promotivnih letaka
i brošura, organizira okrugle stolove, edukacijske tečajeve, uređuje
web-stranicu; obavlja i druge poslove iz svog djelokruga i poslove koje mu
povjeri ravnatelj Uprave i načelnik Sektora.
Obavlja i stručno-administrativne poslove za Povjerenstvo za praćenje provedbe
mjera za suzbijanje korupcije.

3. UPRAVA ZA ORGANIZACIJSKO-KADROVSKE POSLOVE PRAVOSUĐA

Članak 12.

Uprava za organizacijsko-kadrovske poslove pravosuđa je upravna organizacija u
sastavu Ministarstva pravosuđa koja obavlja poslove pravosudne uprave koji služe
obavljanju sudbene vlasti, izvršavanju ovlasti državnih odvjetništava, a posebno
u pogledu izrade prijedloga zakona i drugih propisa za ustanovljavanje,
djelokrug, sastav i ustrojstvo sudova i državnog odvjetništva, poslove
prikupljanja statističkih i drugih podataka o djelovanju suda i državnih
odvjetništava te njihovu analizu, poslove u vezi osiguranja pravosudnih tijela,
poslove pravosudne inspekcije, racionalizacije mreže sudova i državnih
odvjetništava, poslove izrade nacrta prijedloga propisa koji se odnose rad
odvjetničke i javnobilježničke službe, njihove provedbe i nadzora nad radom tih
službi, poslove ispitivanja osnovanosti zahtjeva za naknadu štete neutemeljeno
uhićenih i neopravdano osuđenih osoba, poslove vođenja evidencija, poslove
organizacije u vezi održavanja i polaganja pravosudnog, javnobilježničkog,
državnog stručnog ispita službenika u pravosudnim tijelima i posebnih stručnih
ispita.
Za obavljanje poslova iz djelokruga Uprave za organizacijsko--kadrovske poslove
pravosuđa ustrojavaju se sljedeće ustrojstvene jedinice:
3.1. Sektor za organizacijske propise, statistička istraživanja i evidencije
3.1.1. Odjel za organizacijske propise u pravosudnim tijelima i posebne upravne
postupke
3.1.2. Odjel za statistička istraživanja i evidencije
3.2. Sektor za pravosudnu upravu
3.2.1. Odjel za kadrove u pravosudnim tijelima
3.2.2. Odjel osiguranja pravosudnih tijela
3.2.3. Odjel za racionalizaciju mreže sudova i državnih odvjetništava
3.3. Sektor pravosudne inspekcije
3.3.1. Odjel za nadzor pravosudne uprave u sudovima i državnim odvjetništvima
3.3.2. Odjel za predstavke i pritužbe
3.4. Odjel za javnobilježničku i odvjetničku službu.

*3.1. Sektor za organizacijske propise, statistička istraživanja i evidencije*
Članak 13.

Sektor za organizacijske propise te statistička istraživanja i evidencije
izrađuje prijedloge zakona i drugih propisa za ustanovljavanje, djelokrug,
sastav i ustrojstvo sudova i državnog odvjetništva i sudjeluje u osiguranju
provedbe tih propisa. Izrađuje nacrte prijedloga propisa u vezi s radom
odvjetničke i javnobilježničke službe. Prikuplja, evidentira, obrađuje i
analizira podatke o radu pravosudnih tijela i podatke o kadrovima u pravosudnim
tijelima. Izrađuje godišnje statističko izvješće o djelovanju pravosudnih
tijela. Obavlja poslove vođenja evidencija o imovinskim karticama pravosudnih
dužnosnika, drugih evidencija propisanih Zakonom o sudovima i Zakonom o državnom
odvjetništvu i evidencija propisanih odredbama Obiteljskog zakona. Ispituje
osnovanost zahtjeva za naknadu štete neutemeljeno uhićenih i neopravdano
osuđenih osoba, te na zahtjev državnog odvjetništva daje mišljenje u pokrenutim
sudskim postupcima protiv Republike Hrvatske, mišljenje povodom zahtjeva za
mirno rješenje spora prije pokretanja sudskog postupka protiv Republike
Hrvatske. Izrađuje prijedlog drugostupanjskih odluka u postupku imenovanja
sudskih tumača, vještaka i procjenitelja te obavlja i druge poslove koje mu
povjeri ministar i ravnatelj Uprave.
Za obavljanje poslova iz djelokruga Sektora za organizacijske propise te
statistička istraživanja i evidencije ustrojavaju se sljedeći odjeli:
3.1.1. Odjel za organizacijske propise u pravosudnim tijelima i posebne upravne
postupke
3.1.2. Odjel za statistička istraživanja i evidencije.

3.1.1. Odjel za organizacijske propise u pravosudnim tijelima i posebne upravne
postupke

Članak 14.

Odjel za organizacijske propise u pravosudnim tijelima izrađuje prijedloge
zakona i drugih propisa za ustanovljavanje, djelokrug, sastav, ustrojstvo i
unutarnje poslovanje sudova i državnog odvjetništva i sudjeluje u osiguranju
provedbe tih propisa. Izrađuje nacrte prijedloga propisa u vezi s radom
odvjetničke i javnobilježničke službe. Ispituje osnovanost zahtjeva za naknadu
štete neutemeljeno uhićenih i neopravdano osuđenih osoba, te na zahtjev državnog
odvjetništva daje mišljenje u pokrenutim sudskim postupcima protiv Republike
Hrvatske, te mišljenje povodom zahtjeva za mirno rješenje spora prije pokretanja
sudskog postupka protiv Republike Hrvatske. Izrađuje prijedlog drugostupanjskih
odluka u postupku imenovanja sudskih tumača, vještaka i procjenitelja. Obavlja i
druge poslove koje mu povjeri ravnatelj Uprave i načelnik Sektora.

3.1.2. Odjel za statistička istraživanja i evidencije

Članak 15.

Odjel za statistička istraživanja i evidencije prikuplja, evidentira, obrađuje i
analizira podatke o radu pravosudnih tijela i podatke o kadrovima u pravosudnim
tijelima. Izrađuje godišnje statističko izvješće o djelovanju pravosudnih
tijela. Obavlja poslove vođenja evidencija o imovinskim karticama pravosudnih
dužnosnika, drugih evidencija propisanih odredbama Zakona o sudovima i Zakona o
državnom odvjetništvu, evidencija o kadrovskoj popunjenosti pravosudnih tijela,
evidencija o položenim ispitima čija je organizacija u djelokrugu uprave, te
evidencija propisanih odredbama Obiteljskog zakona. Obavlja druge poslove u vezi
sa statističkim istraživanjima o djelovanju pravosudnih tijela koje mu povjeri
ravnatelj Uprave i načelnik Sektora.

*3.2. Sektor za pravosudnu upravu*
Članak 16.

Sektor za pravosudnu upravu obavlja poslove koji se odnose na izradu okvirnih
mjerila te utvrđivanje broja sudaca i zamjenika državnih odvjetnika kao i
administrativne i tehničke poslove u postupku imenovanja pravosudnih dužnosnika.
Obavlja poslove vezane za davanje prethodne suglasnosti za utvrđivanje broja
službenika i namještenika i vježbenika u sudovima i državnim odvjetništvima.
Izrađuje prijedlog odluka o materijalnim pravima pravosudnih dužnosnika i
stručne poslove koji se odnose na radnopravna i statusna pitanja službenika i
namještenika u pravosudnim tijelima. Izrađuje prijedloge odluka kojim se
pravosudnim tijelima daju upute ili tumačenja za zakonito i pravilno obavljanje
poslova pravosudne uprave i prijedloge odluka kojima se poništavaju ili ukidaju
nezakoniti ili nepravilni akti donijeti u obavljanju poslova pravosudne uprave.
Osigurava sve organizacijske i kadrovske preduvjete za održavanje pravosudnog
ispita, državnog stručnog i posebnih stručnih ispita. Brine o osiguranju
pravosudnih tijela. Obavlja i druge poslove u vezi sa svojim utvrđenim
djelokrugom koje mu povjeri ministar i ravnatelj Uprave.
Za obavljanje poslova iz djelokruga Sektora za kadrove u pravosudnim tijelima
ustrojavaju se sljedeći odjeli:
3.2.1. Odjel za kadrove u pravosudnim tijelima
3.2.2. Odjel osiguranja pravosudnih tijela
3.2.3. Odjel za racionalizaciju mreže sudova i državnih odvjetništava.

3.2.1. Odjel za kadrove u pravosudnim tijelima

Članak 17.

Odjel za kadrove u pravosudnim tijelima obavlja poslove koji se odnose na izradu
okvirnih mjerila te utvrđivanje broja sudaca i zamjenika državnih odvjetnika kao
i administrativne i tehničke poslove u postupku imenovanja pravosudnih
dužnosnika. Obavlja poslove vezane za davanje prethodne suglasnosti za
utvrđivanje broja službenika i namještenika i vježbenika u sudovima i državnim
odvjetništvima. Izrađuje prijedlog odluka o materijalnim pravima pravosudnih
dužnosnika i stručne poslove koji se odnose na radnopravna i statusna pitanja
službenika i namještenika u pravosudnim tijelima izrađuje nacrte prijedloga
odluka o materijalnim pravima pravosudnih dužnosnika i izrađuje nacrte
prijedloga odluka u postupku prijama i raspoređivanja vježbenika u pravosudnim
tijelima. Osigurava sve organizacijske i kadrovske preduvjete za održavanje
pravosudnog ispita, državnog stručnog ispita i posebnih stručnih ispita. Obavlja
i druge poslove koje mu povjeri ravnatelj Uprave i načelnik Sektora.

3.2.2. Odjel osiguranja pravosudnih tijela

Članak 18.

Odjel osiguranja pravosudnih tijela obavlja upravne i stručne poslove koji se
odnose na izradu prosudbe ugroženosti pravosudnih tijela i izradu sigurnosnog
elaborata, zaštitu objekata i imovine pravosudnih tijela, zaštitu osoba u
pravosudnim tijelima, nadzor ulaska i izlaska i sprječavanje neovlaštenog
zadržavanja osoba u pravosudnim tijelima, sprječavanje neovlaštenog unošenja
oružja, oruđa, eksplozivnih naprava i drugih opasnih stvari i tvari, pregled
osoba i stvari, održavanje reda u pravosudnim tijelima i poduzimanje propisanih
mjera protiv prekršitelja reda.
Odjel osiguranja pravosudnih tijela obavlja i upravne i stručne poslove koji se
odnose na: planiranje zapošljavanja, praćenje stanja i predlaganje mjera za
unapređenje upravljanja i razvoja službenika koji rade na osiguranju pravosudnih
tijela; poslove u svezi s prijamom u državnu službu, rasporeda na radno mjesto i
postavljanje u zvanje, te premještaja službenika koji rade na osiguranju
pravosudnih tijela; provođenje postupaka o svim drugim pitanjima koja se odnose
na prava i obveze iz radnih odnosa službenika na osiguranju pravosudnih tijela;
vođenje evidencije službenika pravosudne policije; sudjelovanje u izradi i
realizaciji programa stručnog osposobljavanja i usavršavanja, te praćenja,
nadzora i analize provođenja programa za tjelesnu pripremu službenika pravosudne
policije; praćenje, izvješćivanje i žurno postupanje radi održavanja i
provođenja mjera potrebnih za održavanje sigurnosti u pravosudnim tijelima;
provođenje unutarnjeg nadzora iz svog djelokruga. Odjel obavlja i druge poslove
iz svog djelokruga koje mu povjeri ravnatelj Uprave i načelnik Sektora.

3.2.3. Odjel za racionalizaciju mreže sudova i državnih odvjetništava

Članak 19.

Odjel za racionalizaciju mreže sudova izrađuje nacrte prijedloga propisa nužnih
u provedbi racionalizacije mreže sudova i državnih odvjetništava. Utvrđuje i
osigurava organizacijske i kadrovske pred­uvjete za prestanak djelovanja
pojedinih sudova i državnih odvjetništava, odnosno njihovo pripajanje drugim
sudovima i državnim odvjetništvima. Obavlja druge poslove u provedbi
racionalizacije mreže sudova i državnih odvjetništava koje mu povjeri ravnatelj
Uprave i načelnik Sektora.

*3.3. Sektor pravosudne inspekcije*
Članak 20.

Sektor pravosudne inspekcije zaprima i analizira izvješća o radu pravosudnih
tijela u poslovima sudske i državnoodvjetničke uprave. Predlaže godišnji plan
nadzora nad obavljanjem poslova pravosudne uprave u sudovima, provodi nadzor te
izrađuje izvješća nakon svakog provedenog nadzora.
U obavljanju nadzora državnoodvjetničke uprave u državnim odvjetništvima traži
izvješća i podatke od Glavnog državnog odvjetnika te iste prati i analizira.
Po potrebi i u skladu sa Zakonom o državnom odvjetništvu može i neposredno
tražiti od državnih odvjetništava podatke o poslovima pravosudne uprave iz
djelokruga rada tog državnog odvjetništva, koji su mu potrebni radi nadzora, te
u tom dijelu obavljati i izravan uvid u rad državnih odvjetništava i tražiti
izvješća o nepostupanju u pojedinim predmetima.
Krajem kalendarske godine izrađuje izvješće o svim provedenim nadzorima tijekom
godine. Izrađuje prijedloge odluka kojima se pravosudnim tijelima daju upute ili
tumačenja za zakonito i pravilno obavljanje poslova pravosudne uprave i
prijedloge odluka kojima se poništavaju ili ukidaju nezakoniti ili nepravilni
akti donijeti u obavljanju poslova pravosudne uprave.
Ispituje predstavke građana na rad sudova koje se odnose na odugovlačenje
sudskog postupka, na ponašanje suca ili drugog djelatnika suda prema stranci u
tijeku postupka ili obavljanja drugih službenih radnji, kao i osnovanost
predstavki i pritužbi građana na rad državnih odvjetništava koje se odnose na
odugovlačenje u davanju ocjene o osnovanosti podnesene kaznene prijave ili na
ponašanje državnog odvjetnika, zamjenika državnog odvjetnika ili drugog
djelatnika državnog odvjetništva prema stranci u tijeku postupka ili obavljanja
drugih službenih radnji. Prima stranke koje usmeno i neposredno podnose
predstavke na rad pravosudnih tijela. Obavlja poslove u vezi nadzora nad
financijskim i materijalnim poslovanjem sudova i državnih odvjetništava, te
izrađuje izvješća o provedenom nadzoru. Obavlja druge poslove u vezi s nadzorom
nad obavljanjem poslova pravosudne uprave u pravosudnim tijelima koje mu povjeri
ministar i ravnatelj Uprave.
Za obavljanje poslova iz djelokruga Sektora pravosudne inspekcije ustrojavaju se
sljedeći odjeli:
3.3.1. Odjel za nadzor pravosudne uprave u sudovima i državnim odvjetništvima
3.3.2. Odjel za predstavke i pritužbe.

3.3.1. Odjel za nadzor pravosudne uprave u sudovima i državnim odvjetništvima

Članak 21.

Odjel zaprima i analizira izvješća o radu pravosudnih tijela u poslovima sudske
i državnoodvjetničke uprave. Predlaže godišnji plan nadzora nad obavljanjem
poslova pravosudne uprave u sudovima, provodi nadzor te izrađuje izvješća nakon
svakog provedenog nadzora.
U obavljanju nadzora državnoodvjetničke uprave u državnim odvjetništvima traži
izvješća i podatke od Glavnog državnog odvjetnika te iste prati i analizira.
Po potrebi i u skladu sa Zakonom o državnom odvjetništvu može i neposredno
tražiti od državnih odvjetništava podatke o poslovima pravosudne uprave iz
djelokruga rada tog državnog odvjetništva, koji su mu potrebni radi nadzora, te
u tom dijelu obavljati i izravan uvid u rad državnih odvjetništava i tražiti
izvješća o nepostupanju u pojedinim predmetima.
Krajem kalendarske godine izrađuje izvješće o svim provedenim nadzorima tijekom
godine. Izrađuje prijedloge odluka kojima se pravosudnim tijelima daju upute ili
tumačenja za zakonito i pravilno obavljanje poslova pravosudne uprave i
prijedloge odluka kojima se poništavaju ili ukidaju nezakoniti ili nepravilni
akti donijeti u obavljanju poslova pravosudne uprave. Obavlja druge poslove u
vezi s nadzorom nad obavljanjem poslova pravosudne uprave u sudovima koje mu
povjeri ravnatelj Uprave i načelnik Sektora.

3.3.2. Odjel za predstavke i pritužbe

Članak 22.

Ispituje predstavke građana na rad sudova koje se odnose na odugovlačenje
sudskog postupka, na ponašanje suca ili drugog djelatnika suda prema stranci u
tijeku postupka ili obavljanja drugih službenih radnji, kao i osnovanost
predstavki i pritužbi građana na rad državnih odvjetništava koje se odnose na
odugovlačenje u davanju ocjene o osnovanosti podnesene kaznene prijave ili na
ponašanje državnog odvjetnika, zamjenika državnog odvjetnika ili drugog
djelatnika državnog odvjetništva prema stranci u tijeku postupka ili obavljanja
drugih službenih radnji. Prima stranke koje usmeno i neposredno podnose
predstavke na rad pravosudnih tijela. Obavlja poslove u vezi nadzora nad
financijskim i materijalnim poslovanjem sudova i državnih odvjetništava, te
izrađuje izvješća o provedenom nadzoru. Obavlja druge poslove u vezi s nadzorom
nad obavljanjem poslova pravosudne uprave u sudovima koje mu povjeri ravnatelj
Uprave i načelnik Sektora.

*3.4. Odjel za javnobilježničku i odvjetničku službu*
Članak 23.

Odjel za javnobilježničku i odvjetničku službu obavlja administrativne i
tehničke poslove u postupku imenovanja javnih bilježnika te sve druge poslove
vezane za javnobilježničku službu u skladu s propisima koji reguliraju
javnobilježničku službu. Provodi nadzor nad radom javnobilježničke službe i
izrađuje izvješće o svakom provedenom nadzoru, a krajem kalendarske godine
izrađuje izvješće o svim provedenim nadzorima tijekom godine. Prati i proučava
rad odvjetništva i uvjete za njegov rad i radi toga može od Komore tražiti
odgovarajuća izvješća i podatke, vodeći računa o samostalnosti i neovisnosti
odvjetništva. Ispituje osnovanost predstavki stranaka na rad javnobilježničke
službe. Osigurava sve organizacijske i kadrovske preduvjete za održavanje
javnobilježničkog ispita. Obavlja druge poslove u vezi s nadzorom nad radom
javnobilježničke službe koje mu povjeri ministar i ravnatelj Uprave.

4. UPRAVA ZA GRAĐANSKO PRAVO

Članak 24.

Uprava za građansko pravo je upravna organizacija u sastavu Ministarstva koja
obavlja upravne i stručne poslove vezane za: izradu nacrta prijedloga zakona i
podzakonskih akata i provođenje zakona i drugih propisa, obavlja upravni nadzor
iz područja građanskog prava, te pravne, stručne i administrativne poslove
sukcesije.
Za obavljanje poslova iz djelokruga Uprave za građansko pravo ustrojavaju se
sljedeće ustrojstvene jedinice:
4.1. Sektor za propise
4.1.1. Odjel za opće propise građanskoga materijalnog prava
4.1.2. Odjel za propise građansko procesnog prava i mirenje
4.1.3. Odjel za trgovačko pravo i pravo društva
4.2. Sektor za upravne postupke
4.2.1. Odjel za stvarna prava i sukcesiju
4.2.2. Odjel za posebne imovinskopravne poslove
4.2.3. Odjel za drugostupanjske upravne postupke.

*4.1. Sektor za propise*
Članak 25.

Sektor za propise obavlja upravne i stručne poslove vezane za: izradu nacrta
prijedloga zakona i podzakonskih akata, provođenje zakona i drugih propisa iz
područja građanskoga materijalnog prava, građanskoga procesnog prava, trgovačkog
prava i prava društva; analizira i daje prijedloge za usklađenje tih propisa s
pravom Europske unije, obavlja upravne i stručne poslove za izradu nacrta
prijedloga zakona, podzakonskih akata i drugih propisa kojima se uređuje
područja obveznog i nasljednog prava, područja građevinskog procesnog prava,
posebno parničnog, ovršnog i stečajnog prava te područja trgovačkog prava, prava
društava i upisa u sudski registar te u okviru djelokruga Sektora priprema
stručno mišljenje o nacrtima prijedloga propisa koje su izradila druga
ministarstva i državne upravne organizacije te obavlja i druge poslove iz ovog
područja koje mu povjeri ministar i ravnatelj Uprave.
Za obavljanje poslova iz djelokruga Sektora za propise ustrojavaju se sljedeći
odjeli:
4.1.1. Odjel za opće propise građanskoga materijalnog prava
4.1.2. Odjel za propise građanskoga procesnog prava i mirenje
4.1.3. Odjel za trgovačko pravo i pravo društva.

4.1.1. Odjel za opće propise građanskoga materijalnog prava

Članak 26.

Odjel za opće propise građanskoga materijalnog prava obavlja upravne i stručne
poslove vezane za izradu nacrta prijedloga zakona i podzakonskih akata i drugih
propisa iz područja obveznog i nasljednog prava; analizira i daje prijedloge za
usklađenje tih propisa s pravom Europske unije; provodi u okviru djelokruga
Ministarstva ove zakone i daje stručna mišljenja, te obavlja i druge poslove
koje mu povjeri ravnatelj Uprave i načelnik Sektora.

4.1.2. Odjel za propise građanskoga procesnog prava i mirenje

Članak 27.

Odjel za propise građanskoga procesnog prava i mirenje obavlja upravne i stručne
poslove vezane za izradu nacrta prijedloga zakona i podzakonskih akata i drugih
propisa iz područja građanskoga procesnog prava, a osobito parničnog, ovršnog i
stečajnog prava; analizira i daje prijedloge za usklađenje tih propisa s pravom
Europske unije; provodi u okviru djelokruga Ministarstva ove zakone, daje
stručna mišljenja. Odjel obavlja upravne i druge stručne poslove vezane uz
alternativne načine rješavanja sporova, praćenje da li program mirenja
funkcionira sukladno ciljevima kao i druge poslove u okviru alternativnog načina
rješavanja sporova, te obavlja i druge poslove koje mu povjeri ravnatelj Uprave
i načelnik Sektora.

4.1.3. Odjel za trgovačko pravo i pravo društva

Članak 28.

Odjel za trgovačko pravo i pravo društva obavlja upravne i stručne poslove
vezane za izradu nacrta prijedloga zakona i podzakonskih akata i drugih propisa
iz područja trgovačkog prava, prava društva i upisa u sudski registar; analizira
i daje prijedloge za usklađenje tih propisa s pravom Europske unije; provodi u
okviru djelokruga Ministarstva ove zakone, daje stručna mišljenja, te obavlja i
druge poslove koje mu povjeri ravnatelj Uprave i načelnik Sektora.

*4.2. Sektor za upravne postupke*
Članak 29.

Sektor za upravne postupke obavlja upravne i stručne poslove vezane za: izradu i
nacrta prijedloga zakona i podzakonskih akata i drugih propisa iz područja prava
vlasništva i drugih stvarnih prava, prometa nekretnina i zakupa poslovnog
prostora, pripreme stručna mišljenja u vezi s primjenom i provedbom tih propisa.
Provodi upravne postupke u predmetima izdavanja suglasnosti za stjecanje prava
vlasništva stranih osoba na području Republike Hrvatske, analizira i daje
prijedloge za usklađenje propisa koji uređuju stvarna prava s pravom EU.
Organizira i neposredno provodi poslove u vezi sa sukcesijom bivše SFRJ,
koordinira poslove ministarstva i drugih tijela državne uprave na provođenju
sukcesije i druge poslove vezane za sukcesiju.
Obavlja posebne imovinskopravne poslove i stručne poslove vezane za izradu
nacrta prijedloga zakona i drugih propisa kojima se uređuju imovinskopravni
poslovi vezani za građevinsko i poljoprivredno zemljište, šume i šumsko
zemljište i itd, te obavlja i druge poslove iz svog djelokruga koje mu povjeri
ministar i ravnatelj Uprave.
Za obavljanje poslova iz djelokruga Sektora za upravne postupke ustrojavaju se
sljedeći odjeli:
4.2.1. Odjel za stvarna prava i sukcesiju
4.2.2. Odjel za posebne imovinsko pravne poslove
4.2.3. Odjel za drugostupanjske upravne postupke.

4.2.1. Odjel za stvarna prava i sukcesiju

Članak 30.

Odjel za stvarna prava i sukcesiju obavlja upravne i stručne poslove vezane za
izradu nacrta prijedloga zakona i podzakonskih akata i drugih propisa iz
područja prava vlasništva i drugih stvarnih prava, prometa nekretnina i zakupa
poslovnog prostora te priprema stručnih mišljenja u vezi s primjenom i provedbom
ovih propisa. Provodi upravne postupke u predmetima izdavanja suglasnosti za
stjecanje prava vlasništva stranih osoba na nekretninama na području Republike
Hrvatske. Analizira i daje prijedloge za usklađenje propisa koji uređuju stvarna
prava s pravom Europske unije.
U okviru djelokruga Odjela priprema stručno mišljenje o nacrtima prijedloga
propisa koje su izradila druga ministarstva i državne upravne organizacije.
Organizira, usklađuje i neposredno provodi poslove u vezi sa sukcesijom bivše
SFRJ, ocjenjuje i koordinira poslove ministarstva i drugih tijela državne uprave
na provođenju sukcesije, daje Vladi RH i drugim tijelima državne uprave
mišljenja o stručnim pitanjima sukcesije, obavlja i druge pravne, stručne i
administrativne poslove vezane za sukcesiju te obavlja i druge poslove koje mu
povjeri ravnatelj Uprave i načelnik Sektora.

4.2.2. Odjel za posebne imovinskopravne poslove

Članak 31.

Odjel za posebne imovinskopravne poslove obavlja upravne i stručne poslove
vezane za izradu nacrta prijedloga zakona, podzakonskih akata i drugih propisa
kojima se uređuju imovinskopravni odnosi vezani za građevinsko i poljoprivredno
zemljište, šume i šumsko zemljište, komasaciju, izvlaštenje i druga ograničenja
vlasništva, dio agrarnih operacija koje nisu u djelokrugu drugog tijela državne
uprave, naknadu za oduzetu imovinu za vrijeme jugoslavenske komunističke
vladavine, u okviru djelokruga Ministarstva provodi i druge propise ako pojedini
od tih propisa nisu u djelokrugu drugog odjela, daje stručna mišljenja, provodi
upravni nadzor nad radom tijela državne uprave u županijama i upravnim tijelima
u Gradu Zagrebu nadležnim za imovinskopravne poslove u skladu sa zakonom te
obavlja i druge poslove koje mu povjeri ravnatelj Uprave i načelnik Sektora.

4.2.3. Odjel za drugostupanjske upravne postupke

Članak 32.

Odjel za drugostupanjske upravne postupke provodi drugostupanjske postupke
izvlaštenja i naknade za imovinu oduzetu za vrijeme jugoslavenske komunističke
vladavine, te ostale drugostupanjske postupke, provodi upravni nadzor nad radom
tijela državne uprave u županijama i upravnim tijelima u Gradu Zagrebu nadležnim
za imovinskopravne poslove u skladu sa zakonom i druge poslove koje mu povjeri
ravnatelj Uprave i načelnik Sektora.
Za obavljanje poslova Odjela ustrojavaju se posebne područne jedinice sa
sjedištem u Splitu, Rijeci, Osijeku i Varaždinu. Poslove u područnoj jedinici
obavljaju samostalni izvršitelji.

5. UPRAVA ZA KAZNENO PRAVO

Članak 33.

Uprava za kazneno pravo je upravna organizacija u sastavu Ministarstva koja
obavlja upravne i stručne poslove vezane za: izradu nacrta prijedloga zakona i
podzakonskih akata, provođenje zakona i drugih propisa iz područja kaznenog
prava, stručnu obradu predmeta pomilovanja, poslove vezane za vođenje kaznene i
prekršajne evidencije, te brisanje osuda za kaznena djela i prekršaje.
Za obavljanje poslova iz djelokruga Uprave za kazneno pravo ustrojavaju se
sljedeće ustrojstvene jedinice:
5.1. Sektor za evidencije i pomilovanja
5.1.1. Odjel za kaznene evidencije
5.1.2. Odjel za prekršajne evidencije
5.1.3. Odjel za pomilovanja
5.2. Sektor za propise i podršku svjedocima
5.2.1. Odjel za propise
5.2.2. Odjel za podršku žrtvama i svjedocima u kaznenim postupcima i postupcima
za kaznena djela ratnih zločina.

*5.1. Sektor za evidencije i pomilovanja*
Članak 34.

Sektor za evidencije i pomilovanja obavlja upravne i stručne poslove vezane za:
vođenje evidencije pravomoćno osuđenih osoba odnosno vođenje evidencije o
osobama protiv kojih je doneseno pravomoćno rješenje o prekršaju, evidenciju
presuda i svih promjena po presudama, evidenciju pravomoćnih odluka, izdavanje
uvjerenja, potvrda i izvadaka o podacima iz evidencije, brisanje osuda, te
provodi upravni postupak za donošenje rješenja o rehabilitaciji; izradu nacrta
prijedloga i podzakonskih akta i provođenje zakona i drugih propisa iz područja
pomilovanja ili amnestije, zaprimanje molbi, prikupljanje potrebnih izvješća i
obradu predmeta pomilovanja iz ovlasti Predsjednika Republike, te obavlja i
druge poslove iz ovog područja koje mu povjeri ministar i ravnatelj Uprave.
Za obavljanje poslova iz djelokruga Sektora za evidencije i pomilovanja
ustrojavaju se sljedeći odjeli:
5.1.1. Odjel za kaznene evidencije
5.1.2. Odjel za prekršajne evidencije
5.1.3. Odjel za pomilovanja.

5.1.1. Odjel za kaznene evidencije

Članak 35.

Odjel za kaznene evidencije obavlja upravne i stručne poslove vezane za vođenje
evidencije pravomoćno osuđenih osoba, evidenciju presuda i svih promjena po
presudama, izdavanje uvjerenja, potvrda i izvadaka o podacima iz evidencije,
brisanje osuda, te provodi upravni postupak za donošenje rješenja o
rehabilitaciji, te obavlja i druge poslove iz svog djelokruga koje mu povjeri
ravnatelj Uprave i načelnik Sektora.
Za obavljanje poslova iz djelokruga Odjela za kaznene evidencije ustrojavaju se
sljedeći pododsjeci:
5.1.1.1. Pododsjek za evidencije
5.1.1.2. Pododsjek za upravne poslove.

5.1.1.1. Pododsjek za evidencije

Pododsjek za evidencije obavlja upravne i druge poslove vezane za vođenje
evidencije pravomoćno osuđenih osoba na sustavu za EOP i paralelnom sustavu
kartoteke, unosu presuda i svih promjena po presudama u sustav evidencije,
praćenje nastupa zakonske rehabilitacije za svaku osudu, brisanje osuda i
donošenje rješenja o rehabilitaciji.

5.1.1.2. Pododsjek za upravne poslove

Pododsjek za upravne poslove obavlja upravne i stručne poslove vezane za prijam
i otpremu akata, adaktiranje, prijam stranaka, izdavanje uvjerenja i izvadaka
podataka te potvrda u svrhu ostvarenja prava u inozemstvu.

5.1.2. Odjel za prekršajne evidencije

Članak 36.

Odjel za prekršajne evidencije obavlja upravne i stručne poslove u svezi vođenja
evidencije o osobama protiv kojih je doneseno pravomoćno rješenje o prekršaju,
vodi evidenciju pravomoćnih odluka, izdaje uvjerenja, potvrde i izvatke o
podacima iz evidencije, te provodi upravni postupak za donošenje rješenja o
rehabilitaciji.
Za obavljanje poslova iz djelokruga Odjela za prekršajne evidencije ustrojavaju
se sljedeći pododsjeci:
5.1.2.1. Pododsjek za evidencije
5.1.2.2. Pododsjek za upravne poslove.

5.1.2.1. Pododsjek za evidencije

Pododsjek za evidencije obavlja upravne i druge poslove vezane za vođenje
evidencije o osobama protiv kojih je doneseno pravomoćno rješenje o prekršaju,
unos prekršajnih odluka sa svim promjenama na sustav za EOP, prijam stranaka,
izdaje uvjerenja, potvrde i izvatke o podacima iz evidencije.
5.1.2.2. Pododsjek za upravne poslove
Pododsjek za upravne poslove obavlja upravne i stručne poslove vezane za prijam
i otpremu akata, adaktiranje, vodi evidenciju u svezi brisanja upisa u
prekršajnu evidenciju, te provodi upravni postupak za donošenje rješenja o
rehabilitaciji.

5.1.3. Odjel za pomilovanja

Članak 37.

Odjel za pomilovanja obavlja upravne i stručne poslove za izradu nacrta
prijedloga i podzakonskih akta i provođenje zakona i drugih propisa iz područja
pomilovanja ili amnestije, a posebno zaprimanje molbi, prikupljanje potrebnih
izvješća i obradu predmeta pomilovanja iz ovlasti Predsjednika Republike, te
obavlja i druge poslove iz ovog područja koje mu povjeri ravnatelj Uprave i
načelnik Sektora.

*5.2. Sektor za propise i podršku svjedocima*
Članak 38.

Sektor za propise i podršku svjedocima svjedoka obavlja upravne i stručne
poslove vezane za izradu nacrta prijedloga zakona i podzakonskih akata,
provođenje zakona i drugih propisa iz područja kazneno-materijalnog,
kazneno-procesnog i prekršajnog prava; analizira i daje prijedloge za usklađenje
tih propisa s pravom Europske unije, daje prijedloge i stručna mišljenja na
nacrte propisa iz drugih oblasti prava u odnosu na kaznene odredbe obavlja
stručne poslove pružanja pravne i fizičke zaštite, psihološke pomoći žrtvama i
svjedocima, pripremanju odlazaka i organizaciji putovanja za svjedoke i druge
sudionike na glavne rasprave (istražna ročišta) u kaznenim postupcima za kaznena
djela ratnih zločina koji se vode na sudovima u i izvan Republike Hrvatske te
obavlja i druge poslove iz ovog područja koje mu povjeri ministar i ravnatelj
Uprave.
Za obavljanje poslova iz djelokruga Sektora za propise i podršku svjedocima
ustrojavaju se sljedeći odjeli:
5.2.1. Odjel za propise
5.2.2. Odjel za podršku žrtvama i svjedocima u kaznenim postupcima i postupcima
za kaznena djela ratnih zločina.

5.2.1. Odjel za propise

Članak 39.

Odjel za propise obavlja upravne i stručne poslove vezane za izradu nacrta
prijedloga zakona i podzakonskih akata, provođenje zakona i drugih propisa iz
područja kazneno-materijalnog prava i prekršajno-materijalnog prava; analizira i
daje prijedloge za usklađenje tih propisa s pravom Europske unije, daje
prijedloge i mišljenja na nacrte propisa iz drugih oblasti prava u odnosu na
kaznene odredbe. Obavlja upravne i stručne poslove vezane za izradu nacrta
prijedloga zakona i podzakonskih akata, provođenje zakona i drugih propisa iz
područja kazneno-postupovnog prava i prekršajno-postupovnog prava; analizira i
daje prijedloge za usklađenje tih propisa s pravom Europske unije, daje
prijedloge i mišljenja na nacrte propisa iz drugih oblasti prava u odnosu na
kaznene odredbe, te obavlja i druge poslove iz područja kaznenog prava koja mu
povjeri ravnatelj Uprave i načelnik Sektora.

5.2.2. Odjel za podršku žrtvama i svjedocima u kaznenim postupcima i postupcima
za kaznena djela ratnih zločina

Članak 40.

Odjel za podršku žrtvama i svjedocima u kaznenim postupcima i postupcima za
kaznena djela ratnih zločina obavlja stručne poslove pružanja pravne i fizičke
zaštite, psihološke pomoći žrtvama i svjedocima, te pomoći u pronalaženju,
pripremanju odlazaka i organizaciji putovanja za svjedoke i druge sudionike na
glavne rasprave (istražna ročišta) u kaznenim postupcima za kaznena djela ratnih
zločina koji se vode na sudovima u i izvan Republike Hrvatske, obavlja i druge
poslove iz područja podrške svjedocima i žrtvama kaznenih djela koja mu povjeri
ravnatelj Uprave i načelnik Sektora.

6. UPRAVA ZA EUROPSKU UNIJU I LJUDSKA PRAVA

Članak 41.

Uprava za Europsku uniju i ljudska prava je upravna organizacija u sastavu
Ministarstva koja obavlja upravne i stručne poslove vezane uz vođenje dijaloga s
institucijama Europske unije u dijelu koji se odnosi na pravosuđe, a posebice u
pogledu pitanja koja iz nadležnosti Ministarstva ulaze u kriterije za članstvo u
Europskoj uniji, priprema materijale te sudjeluje u radu zajedničkih tijela
osnovanih temeljem Sporazuma o stabilizaciji i pridruživanju, priprema
materijale za multilateralnu suradnju u odnosu na Europsku uniju, koordinira
izradu izvješća o ostvarenom napretku na provođenju reformi iz nadležnosti
Ministarstva, koordinira usklađivanje nacionalnog zakonodavstva s pravnom
stečevinom Europske unije u područjima iz djelokruga Ministarstva; te u
pitanjima iz djelokruga Uprave daje mišljenja na nacrte propisa.
Nadalje, Uprava obavlja poslove usmjerene na razvijanje bilateralnih i
multilateralnih odnosa s državama članicama Europske unije u području pravosuđa,
prati primjenu međunarodnih dokumenata o ljudskim pravima i izrađuje propisana
izvješća; razvija suradnju s međunarodnim organizacijama u provedbi programa,
izrađuje nacrte propisa za usklađivanje zakonodavstva s preuzetim međunarodnim
obvezama iz djelokruga Uprave; te obavlja i druge poslove iz ovog područja koje
mu povjeri ministar.
Za obavljanje poslova iz djelokruga Uprave za Europsku uniju i ljudska prava
ustrojavaju se sljedeće ustrojstvene jedinice:
6.1. Sektor za Europsku uniju
6.1.1. Odjel za pregovore s Europskom unijom
6.1.2. Odjel za prilagodbu hrvatskoga pravnog sustava europskome pravnom sustavu
6.2. Sektor za ljudska prava i besplatnu pravnu pomoć.
6.2.1. Odjel za ljudska i manjinska prava
6.2.2. Odjel za besplatnu pravnu pomoć.

*6.1. Sektor za Europsku uniju*
Članak 42.

Sektor za Europsku uniju obavlja stručne poslove vezane uz vođenje dijaloga s
institucijama Europske unije u dijelu koji se odnosi na pravosuđe, a posebice u
pogledu pitanja koja iz nadležnosti Ministarstva ulaze u kriterije za članstvo u
Europskoj uniji, priprema materijale te sudjeluje u radu zajedničkih tijela
osnovanih temeljem Sporazuma o stabilizaciji i pridruživanju, te koordinira
izradu izvješća o ostvarenom napretku na provođenju reformi iz nadležnosti
Ministarstva.
Nadalje, Sektor za Europsku uniju obavlja stručne poslove priprema za
usklađivanje pravosudnog sustava s pravnom stečevinom Europske unije (acquis
communautaire), koordinira rad ostalih uprava u okviru Ministarstva na poslovima
usklađivanja zakonodavstva u područjima iz djelokruga Ministarstva, surađuje s
nadležnim domaćim i inozemnim ustanovama u postupku usklađivanja, prati stanje
usklađivanja zakonodavstva u područjima iz djelokruga Ministarstva i izrađuje
potrebna izvješća i nacrte programa mjera, obavlja poslove usmjerene na
razvijanje bilateralnih i multilateralnih odnosa s državama članicama Europske
unije u području pravosuđa, pruža informacije javnosti o pitanjima iz
nadležnosti Sektora te obavlja i druge poslove koje mu povjeri ministar i
ravnatelj Uprave.
Za obavljanje poslova iz djelokruga Sektora za Europsku uniju ustrojavaju se
sljedeći odjeli:
6.1.1. Odjel za pregovore s Europskom unijom
6.1.2. Odjel za prilagodbu hrvatskoga pravnog sustava europskome pravnom
sustavu.

6.1.1. Odjel za pregovore s Europskom unijom

Članak 43.

Odjel za pregovore s Europskom unijom obavlja stručne i upravne poslove vođenja
dijaloga s Europskom unijom kroz proces stabilizacije i pridruživanja te
pristupnih pregovora za pitanja iz nadležnosti Ministarstva, pruža stručnu,
tehničku i administrativnu pomoć Radnoj skupini za poglavlje 23. »Pravosuđe i
temeljna prava« pristupnih pregovora s Europskom unijom; sudjeluje u izradi
dokumenata koji su određeni kao mjerila za otvaranje i zatvaranje poglavlja
pregovora, izrađuje pregovaračko stajalište za poglavlje 23. pristupnih
pregovora, priprema stručne podloge za vođenje pristupih pregovora u drugim
poglavljima u odnosu na pitanja iz nadležnosti Ministarstva, izrađuje izvješća
za potrebe praćenja ostvarenog napretka u ispunjavanju kriterija za članstvo iz
djelokruga pravosuđa, te prati razvoj pravne stečevine EU u dijelu koji se
odnosi na prostor slobode, sigurnosti i pravde, priprema stručne podloge za
neformalne sastanke ministara pravosuđa država članica Europske unije i
bilateralne sastanke na marginama, te obavlja i druge poslove koje mu povjeri
ravnatelj Uprave i načelnik Sektora.
Za obavljanje poslova iz djelokruga Odjela za pregovore s Europskom unijom
ustrojavaju se sljedeći odsjeci:
6.1.1.1. Odsjek za poglavlje 23 »Pravosuđe i temeljna prava«
6.1.1.2. Odsjek za ostala poglavlja pregovora.

6.1.1.1. Odsjek za poglavlje 23 »Pravosuđe i temeljna prava«

Odsjek za poglavlje 23. »Pravosuđe i temeljna prava« obavlja stručne i upravne
poslove te pruža stručnu, tehničku i administrativnu pomoć Radnoj skupini za
poglavlje 23. »Pravosuđe i temeljna prava« pristupnih pregovora s Europskom
unijom; sudjeluje u izradi dokumenata koji su određeni kao mjerila za otvaranje
i zatvaranje ovog poglavlja pregovora, izrađuje pregovaračko stajalište za
poglavlje 23. pristupnih pregovora, izrađuje izvješća za potrebe praćenja
ostvarenog napretka u ispunjavanju mjerila, te prati razvoj pravne stečevine EU
u dijelu koji se odnosi na pravosuđe i temeljna prava, priprema stručne podloge
za neformalne sastanke ministara pravosuđa država članica Europske unije i
bilateralne sastanke na marginama, te obavlja i druge poslove koje mu povjeri
ravnatelj Uprave, načelnik Sektora i načelnik Odjela.

6.1.1.2. Odsjek za ostala poglavlja pregovora

Odsjek za ostala poglavlja pregovora obavlja stručne i upravne poslove te pruža
stručnu, tehničku i administrativnu pomoć Radnoj skupini za poglavlje 24.
»Pravda, sloboda i sigurnost« pristupnih pregovora s Europskom unijom; sudjeluje
u izradi pregovaračkih stajališta za poglavlje 24. i ostala poglavlja pregovora,
priprema stručne podloge za vođenje pristupih pregovora u drugim poglavljima u
odnosu na pitanja iz nadležnosti Ministarstva, izrađuje izvješća za potrebe
praćenja ostvarenog napretka u ispunjavanju mjerila za članstvo iz djelokruga
pravosuđa, te prati razvoj pravne stečevine EU u dijelu koji se odnosi na
prostor pravde, slobode i sigurnosti, priprema stručne podloge za neformalne
sastanke ministara pravosuđa država članica Europske unije i bilateralne
sastanke na marginama, te obavlja i druge poslove koje mu povjeri ravnatelj
Uprave, načelnik Sektora i načelnik Odjela.

6.1.2. Odjel za prilagodbu hrvatskoga pravnog sustava europskome pravnom sustavu

Članak 44.

Odjel za prilagodbu hrvatskoga pravnog sustava europskome pravnom sustavu
obavlja stručne poslove pripreme za usklađivanje pravosudnog sustava s pravnom
stečevinom Europske unije (acquis communautaire), koordinira poslove
usklađivanja zakonodavstva u područjima iz djelokruga Ministarstva, suradnje s
međunarodnim ustanovama u postupku usklađivanja; izrađuje programe za
osposob­ljavanje pravosudnog sustava u postupku usklađivanja s pravnom
stečevinom i standardima Europske unije (TAIEX); izrađuje Nacionalni program za
pristupanje Republike Hrvatske Europskoj uniji u dijelu koji se odnosi na
djelokrug Ministarstva za narednu godinu, prati stanje usklađivanja
zakonodavstva u područjima iz djelokruga Ministarstva i izrađuje potrebna
izvješća i nacrte dokumenata u području reforme pravosuđa, daje mišljenja na
nacrte propisa u pitanjima iz djelokruga Sektora, koordinira i provodi misije
stručnjaka EU za procjenu stanja u području pravosuđa, te obavlja i druge
poslove koje mu povjeri ravnatelj Uprave i načelnik Sektora.
Za obavljanje poslova iz djelokruga Odjela za prilagodbu hrvatskoga pravnog
sustava europskom pravnom sustavu ustrojavaju se sljedeći odsjeci:
6.1.2.1. Odsjek za koordinaciju usklađivanja zakonodavstva
6.1.2.2. Odsjek za propise.

6.1.2.1. Odsjek za koordinaciju usklađivanja zakonodavstva

Odsjek za koordinaciju usklađivanja zakonodavstva koordinira poslove
usklađivanja zakonodavstva u područjima iz djelokruga Ministarstva, suradnje s
međunarodnim ustanovama u postupku usklađivanja; izrađuje programe za
osposobljavanje pravosudnog sustava u postupku usklađivanja s pravnom stečevinom
i standardima Europske unije (TAIEX); izrađuje Nacionalni program za pristupanje
Republike Hrvatske Europskoj uniji u dijelu koji se odnosi na djelokrug
Ministarstva za narednu godinu, koordinira i provodi misije stručnjaka EU za
procjenu stanja u području pravosuđa, te obavlja i druge poslove koje mu povjeri
ravnatelj Uprave, načelnik Sektora i načelnik Odjela.

6.1.2.2. Odsjek za propise

Odsjek za propise obavlja stručne poslove pripreme za usklađivanje pravosudnog
sustava s pravnom stečevinom Europske unije (acquis communautaire), prati stanje
usklađivanja zakonodavstva u područjima iz djelokruga Ministarstva i izrađuje
potrebna izvješća i nacrte dokumenata u području reforme pravosuđa, daje
mišljenja na nacrte propisa u pitanjima iz djelokruga Sektora, te obavlja i
druge poslove koje mu povjeri ravnatelj Uprave, načelnik Sektora i načelnik
Odjela.

*6.2. Sektor za ljudska prava i besplatnu pravnu pomoć*
Članak 45.

Sektor za ljudska prava i besplatnu pravnu pomoć obavlja stručne poslove
pripreme međunarodnih dokumenata u pitanjima međunarodne suradnje u području
ljudskih prava i prava nacionalnih manjina iz djelokruga Ministarstva; prati
primjenu međunarodnih dokumenata o ljudskim pravima i pravima nacionalnih
manjina i izrađuje propisana izvješća, te osigurava usklađenost zakonodavstva iz
djelokruga Ministarstva s međunarodnim dokumentima iz područja zaštite ljudskih
prava i prava nacionalnih manjina; izrađuje nacrte propisa za usklađivanje
zakonodavstva s preuzetim međunarodnim obvezama iz djelokruga Sektora; daje
mišljenja na nacrte propisa u pitanjima iz djelokruga Sektora; izrađuje ili
sudjeluje u izradi nacrta propisa kojima se uređuje zaštita ljudskih prava i
prava nacionalnih manjina; prati stanje ljudskih prava, odnosno prava
nacionalnih manjina u području pravosuđa; surađuje s međunarodnim tijelima i
organizacijama na području ljudskih prava i prava nacionalnih manjina; sudjeluje
u radu odgovarajućih tijela u pitanjima iz djelokruga Sektora. Sektor obavlja
stručne poslove u pripremi dokumenata u postupku pristupanja RH EU, te sudjeluje
u radu Radne skupine u pitanjima koja se tiču ljudskih i manjinskih prava u
području pravosuđa.
Sektor sudjeluje u izradi strateških dokumenata za zaštitu i unapređivanje
ljudskih prava i prava nacionalnih manjina, prati njihovu primjenu u području
pravosuđa, pruža informacije javnosti o pitanjima iz nadležnosti Sektora te
obavlja i druge poslove koje mu povjeri ministar i ravnatelj Uprave.
Sektor obavlja i upravne i stručne poslove koji se odnose na: drugostupanjski
postupak po zahtjevima za odobravanje besplatne pravne pomoći, provođenje
upravnog nadzora nad radom prvostupanjskih tijela koja odobravaju pravnu pomoć,
sudjelovanje u provedbi stručnog nadzora nad radom pružatelja pravne pomoći,
zaprimanje i prosljeđivanje zahtjeva za pružanje besplatne pravne pomoći u
prekograničnim sporovima, odlučivanje o utemeljenosti zahtjeva za pružanje
besplatne pravne pomoći u prekograničnim stvarima, nadzor obračuna uputnica za
pruženu besplatnu pravnu pomoć i davanje naloga za isplatu po obračunatim
uputnicama. Za obavljanje poslova iz djelokruga Sektora za ljudska i manjinska
prava i besplatnu pravnu pomoć ustrojavaju se sljedeći odjeli:
6.2.1. Odjel za ljudska i manjinska prava
6.2.2. Odjel za besplatnu pravnu pomoć.

6.2.1. Odjel za ljudska i manjinska prava

Članak 46.

Odjel za ljudska i manjinska prava obavlja stručne poslove pripreme međunarodnih
dokumenata u pitanjima međunarodne suradnje u području ljudskih prava i prava
nacionalnih manjina iz djelokruga Ministarstva; prati primjenu međunarodnih
dokumenata o ljudskim pravima i pravima nacionalnih manjina i izrađuje propisana
izvješća, te osigurava usklađenost zakonodavstva iz djelokruga Ministarstva s
međunarodnim dokumentima iz područja zaštite ljudskih prava i prava nacionalnih
manjina, izrađuje nacrte propisa za usklađivanje zakonodavstva s preuzetim
međunarodnim obvezama u području ljudskih prava i prava nacionalnih manjina;
daje mišljenja na nacrte propisa u pitanjima iz područja ljudskih prava i prava
nacionalnih manjina; izrađuje ili sudjeluje u izradi nacrta propisa kojima se
uređuje zaštita ljudskih prava i prava nacionalnih manjina; prati stanje
ljudskih prava i prava nacionalnih manjina u području pravosuđa; surađuje s
međunarodnim tijelima i organizacijama na području ljudskih prava i prava
nacionalnih manjina; sudjeluje u radu odgovarajućih tijela po pitanju ljudskih
prava i prava nacionalnih manjina. Odjel obavlja stručne poslove u pripremi
dokumenata u postupku pristupanja RH u EU koji se tiču ljudskih i manjinskih
prava, te sudjeluje u radu Radne skupine u pitanjima koja se tiču ljudskih i
manjinskih prava u području pravosuđa. Sudjeluje u izradi strateških dokumenata
za zaštitu i unapređivanje ljudskih i manjinskih prava, prati njihovi primjenu u
području pravosuđa, pruža informacije javnosti o pitanjima iz nadležnosti
Odjela. U obavljanju poslova iz djelokruga Odjel surađuje sa ustrojstvenim
jedinicama drugih uprava u okviru Ministarstva pravosuđa te obavlja i druge
poslove koje mu povjeri ravnatelj Uprave i načelnik Sektora.

6.2.2. Odjel za besplatnu pravnu pomoć

Članak 47.

Odjel za besplatnu pravnu pomoć obavlja upravne i stručne poslove koji se odnose
na: drugostupanjski postupak po zahtjevima za odobravanje besplatne pravne
pomoći, provođenje upravnog nadzora nad radom prvostupanjskih tijela koja
odobravaju pravnu pomoć, sudjelovanje u provedbi stručnog nadzora nad radom
pružatelja pravne pomoći, zaprimanje i prosljeđivanje zahtjeva za pružanje
besplatne pravne pomoći u prekograničnim sporovima, odlučivanje o utemeljenosti
zahtjeva za pružanje besplatne pravne pomoći u prekograničnim stvarima, nadzor
obračuna uputnica za pruženu besplatnu pravnu pomoć i davanje naloga za isplatu
po obračunatim uputnicama.
Odjel za besplatnu pravnu pomoć obavlja poslove registracije udruga za pružanje
besplatne pravne pomoći, vodi registar udruga ovlaštenih za pružanje besplatne
pravne pomoći i vrši nadzor nad njihovim radom.
Odjel za besplatnu pravnu pomoć obavlja stručne poslove za Povjerenstvo za
besplatnu pravnu pomoć, prikuplja podatke i izrađuje godišnje izvješća o
provedbi zakona za Vladu RH te obavlja i druge poslove na temelju Zakona o
besplatnoj pravnoj pomoći i međunarodnih dokumenata, te obavlja i druge poslove
koje mu povjeri ravnatelj Uprave i načelnik Sektora.

7. UPRAVA ZA MEĐUNARODNU SURADNJU, MEĐUNARODNU PRAVNU POMOĆ I SURADNJU S
MEĐUNARODNIM KAZNENIM SUDOVIMA

Članak 48.

Uprava za međunarodnu suradnju, međunarodnu pravnu pomoć i suradnju s
međunarodnim kaznenim sudovima je upravna organizacija u sastavu Ministarstva
koja obavlja stručne i upravne poslove vezane uz multilateralnu i bilateralnu
suradnju u području pravosuđa, suradnju Vlade Republike Hrvatske s Međunarodnim
sudom pravde, Međunarodnim kaznenim sudom za bivšu Jugoslaviju (MKSJ),
Međunarodnim kaznenim sudom, ostalim postojećim i budućim međunarodnim kaznenim
sudovima, te prati, usklađuje i usmjerava poslove državnih tijela nadležnih za
suradnju s međunarodnim kaznenim sudovima, te drugih pravnih poslova čiji je rad
od važnosti za suradnju s tim sudovima; međunarodne pravne pomoći u kaznenim i
građanskim stvarima; poslove izručenja; pripreme, izrade i izvršenja
međunarodnih ugovora u pitanjima međunarodne pravne pomoći, međunarodne suradnje
u pitanjima pravosuđa, poslove pripreme za uključivanje u međunarodne
institucije u pitanjima pravosuđa, usklađivanje zakonodavstva u pitanjima iz
djelokruga Uprave; poslove pripreme projekata i izrade podloga za ostvarivanje
projekata međunarodnih integracija u pitanjima iz djelokruga Uprave; izrađuje
nacrte propisa za usklađivanje zakonodavstva s preuzetim međunarodnim obvezama
iz djelokruga Uprave; daje mišljenja na nacrte propisa u pitanjima iz djelokruga
Uprave; koordiniranje poslova usklađivanja zakonodavstva u području međunarodnog
prava iz djelokruga Ministarstva; surađuje s međunarodnim ustanovama u postupku
usklađivanja zakonodavstva iz djelokruga Ministarstva; sudjeluje u izradi
programa za osposobljavanje pravosudnog sustava i surađuje s međunarodnim
organizacijama u provedbi programa, te obavlja i druge poslove iz ovog područja
koje mu povjeri ministar.
Za obavljanje poslova iz djelokruga Uprave za međunarodnu suradnju, međunarodnu
pravnu pomoć i suradnju s međunarodnim kaznenim sudovima ustrojavaju se sljedeće
ustrojstvene jedinice:
7.1. Sektor za međunarodnu suradnju
7.1.1. Odjel za bilateralnu suradnju
7.1.2. Odjel za multilateralnu suradnju
7.2. Sektor za međunarodnu pravnu pomoć
7.2.1. Odjel za izručenja i međunarodnu pravnu pomoć u kaznenim stvarima
7.2.2. Odjel za međunarodnu pravnu pomoć u građanskim stvarima
7.3. Sektor za suradnju s međunarodnim kaznenim sudovima
7.3.1. Odjel za suradnju s Međunarodnim kaznenim sudom za bivšu Jugoslaviju
7.3.2. Odjel za suradnju s drugim međunarodnim kaznenim sudovima.

*7.1. Sektor za međunarodnu suradnju*
Članak 49.

Sektor za međunarodnu suradnju obavlja stručne i upravne poslove pripreme
međunarodnih dokumenata u pitanjima međunarodne suradnje; poslove pripreme
projekata i izrade podloga za projekte uključivanja u međunarodne institucije u
području pravosuđa, te provođenje akata za pristupanje u članstvo međunarodnih
tijela i organizacija; izrade nacrte propisa za usklađivanje zakonodavstva s
preuzetim međunarodnim obvezama iz djelokruga Sektora; davanja mišljenja na
nacrte propisa u pitanjima iz djelokruga Sektora; provodi upravni nadzor nad
primjenom propisa iz djelokruga Sektora, sudjeluje u radu odgovarajućih
međunarodnih tijela, te obavlja i druge poslove koje mu povjeri ministar i
ravnatelj Uprave.
Za obavljanje poslova iz djelokruga Sektora za međunarodnu suradnju ustrojavaju
se sljedeći odjeli:
7.1.1. Odjel za bilateralnu suradnju
7.1.2. Odjel za multilateralnu suradnju.

7.1.1. Odjel za bilateralnu suradnju

Članak 50.

Odjel za bilateralnu suradnju prati, proučava, koordinira i unapređuje odnose
Republike Hrvatske u području pravosuđa na bilateralnoj razini; sudjeluje
zajedno s mjerodavnim ministarstvima u pregovorima o bilateralnim ugovorima iz
područja pravosuđa, izrađuje posebne informacije, izvješća i analize iz područja
pravosudne bilaterale; sudjeluje u pripremi i izradi međunarodnih ugovora i
zakona, prikuplja podatke o pruženoj razvojnoj pomoći trećim državama iz
područja pravosuđa, obavlja tehničke i administrativne poslove vezane uz
upućivanje pravosudnih dužnosnika u mirovne misije, i druge poslove iz svog
djelokruga koje mu povjeri ravnatelj Uprave i načelnik Sektora.

7.1.2. Odjel za multilateralnu suradnju

Članak 51.

Odjel za multilateralnu suradnju sudjeluje u multilateralnim programima
globalnih, europskih i regionalnih organizacija i inicijativa u području
pravosuđa, predlaže smjernice rada Republike Hrvatske u međunarodnim
institucijama i tijelima iz područja pravosuđa, priprema, podnosi izvješća te
koordinira nastup hrvatskih pravosudnih tijela u međunarodnim institucijama i
tijelima te obavlja i druge poslove iz svog djelokruga koje mu povjeri ravnatelj
Uprave i načelnik Sektora.

*7.2. Sektor za međunarodnu pravnu pomoć*
Članak 52.

Sektor za međunarodnu pravnu pomoć obavlja stručne i upravne poslove pripreme
međunarodnih ugovora u pitanjima izručenja i međunarodne pravne pomoći u
kaznenim stvarima, te pravne pomoći u građanskim stvarima; izrade nacrta
prijedloga zakona i podzakonskih akata i provođenja međunarodnih ugovora iz
područja pravosuđa i međunarodne pravne pomoći u kaznenim i građanskim stvarima
te obavlja i druge poslove iz ovog područja koje mu povjeri ministar i ravnatelj
Uprave.
Za obavljanje poslova iz djelokruga Sektora međunarodnu pravnu pomoć ustrojavaju
se sljedeći odjeli:
7.2.1. Odjel za izručenja i međunarodnu pravnu pomoć u kaznenim stvarima
7.2.2. Odjel za međunarodnu pravnu pomoć u građanskim stvarima.

7.2.1. Odjel za izručenja i međunarodnu pravnu pomoć u kaznenim stvarima

Članak 53.

Odjel za izručenja i međunarodnu pravnu pomoć u kaznenim stvarima obavlja
stručne i upravne poslove pripreme međunarodnih ugovora u pitanjima izručenja i
međunarodne pravne pomoći u kaznenim stvarima; izrade nacrta prijedloga zakona i
podzakonskih akata i provođenje međunarodnih ugovora i konvencija iz područja
međunarodne pravne pomoći u kaznenim stvarima; poslove izručenja i prenošenja
izvršenja kaznenih sankcija, djeluje kao središnje tijelo za zaprimanje i
odašiljanje zamolnica za međunarodnu pravnu pomoć u kaznenim stvarima sukladno
međunarodnim ugovorima i domaćim zakonodavstvom te obavlja i druge poslove iz
ovog područja koje mu povjeri ravnatelj Uprave i načelnik Sektora.

7.2.2. Odjel za međunarodnu pravnu pomoć u građanskim stvarima

Članak 54.

Odjel za međunarodnu pravnu pomoć u građanskim stvarima obavlja stručne i
upravne poslove pripreme međunarodnih ugovora u pitanjima pravne pomoći u
građanskim stvarima; izrađuje nacrte prijedloga zakona i podzakonskih akata i
obavlja poslove provođenja međunarodnih ugovora i konvencija iz područja
međunarodne pravne pomoći u građanskim stvarima; daje mišljenja u svezi s
legalizacijom isprava za upotrebu u inozemstvu; pruža pravnu pomoć pravosudnim
tijelima u postupcima utvrđivanja uzajamnosti, izdavanje potvrde o uzajamnosti u
skladu sa zakonom; pribavlja obavijesti o mjerodavnom stranom pravu za
pravosudna tijela, djeluje kao središnje tijelo za zaprimanje i odašiljanje
zamolnica za međunarodnu pravnu pomoć u građanskim stvarima sukladno
međunarodnim ugovorima i domaćem zakonodavstvu te obavlja i druge poslove iz
ovog područja koje mu povjeri ravnatelj Uprave i načelnik Sektora.

*7.3. Sektor za suradnju s međunarodnim kaznenim sudovima*
Članak 55.

Sektor za suradnju s međunarodnim kaznenim sudovima obavlja stručne i upravne
poslove vezane uz suradnju Vlade Republike Hrvatske s Međunarodnim sudom pravde,
Međunarodnim kaznenim sudom za bivšu Jugoslaviju, Međunarodnim kaznenim sudom,
ostalim postojećim i budućim međunarodnim kaznenim sudovima; prati, usklađuje i
usmjerava poslove državnih tijela nadležnih za suradnju s tim sudovima te
obavlja i druge poslove iz ovog područja koje mu povjeri ministar i ravnatelj
Uprave.
Za obavljanje poslova iz djelokruga Sektora za suradnju s međunarodnim kaznenim
sudovima ustrojavaju se sljedeći odjeli:
7.3.1. Odjel za suradnju s Međunarodnim kaznenim sudom za bivšu Jugoslaviju
7.3.2. Odjel za suradnju s drugim međunarodnim kaznenim sudovima.

7.3.1. Odjel za suradnju s Međunarodnim kaznenim sudom za bivšu Jugoslaviju

Članak 56.

Odjel za suradnju s Međunarodnim kaznenim sudom za bivšu Jugoslaviju obavlja
stručne i upravne poslove u svezi s poslovima suradnje Vlade Republike Hrvatske
s Međunarodnim kaznenim sudom za bivšu Jugoslaviju, priprema odluke i mišljenja,
te zauzima stajališta oko pravnih pitanja, prati, usklađuje i usmjerava poslove
državnih tijela nadležnih za suradnju s Međunarodnim kaznenim sudom za bivšu
Jugoslaviju, te obavlja i druge poslove iz ovog područja koje mu povjeri
ravnatelj Uprave i načelnik Sektora.

7.3.2. Odjel za suradnju s drugim međunarodnim kaznenim sudovima

Članak 57.

Odjel za suradnju s drugim međunarodnim kaznenim sudovima obavlja stručne i
upravne poslove u svezi s poslovima suradnje Vlade Republike Hrvatske s drugim
međunarodnim kaznenim sudovima, prati, usklađuje i usmjerava poslove državnih
tijela nadležnih za suradnju s Međunarodnim sudom pravde, Međunarodnim kaznenim
sudom i ostalim postojećim i budućim međunarodnim kaznenim sudovima te obavlja i
druge poslove iz ovog područja koje mu povjeri ravnatelj Uprave i načelnik
Sektora.

8. UPRAVA ZASTUPNIKA VLADE REPUBLIKE HRVATSKE PRED EUROPSKIM SUDOM ZA LJUDSKA
PRAVA I DRUGIM EU SUDOVIMA

Članak 58.

Uprava zastupnika Vlade Republike Hrvatske pred Europskim sudom za ljudska prava
i drugim EU sudovima obavlja stručne i administrativne poslove u pripremi
zastupanja Republike Hrvatske pred Europskim sudom za ljudska prava, u postupku
izvršenja presuda Europskog suda za ljudska prava, prati i analizira praksu Suda
Europskih zajednica u Luxembourgu, te obavlja i druge poslove po nalogu
zastupnika.
Za obavljanje poslova Uprave zastupnika Vlade Republike Hrvatske pred Europskim
sudom za ljudska prava i drugim EU sudovima ustrojavaju se sljedeći odjeli:
8.1. Odjel za pripremu predmeta Vlade RH pred Europskim sudom za ljudska prava
8.2. Odjel za izvršenje presuda Europskog suda za ljudska prava
8.3. Odjel za praćenje i analizu prakse Suda Europskih zajednica u Luxembourgu.

8.1. Odjel za pripremu predmeta Vlade RH pred Europskim sudom za ljudska prava

Članak 59.

Odjel za pripremu predmeta Vlade RH pred Europskim sudom za ljudska prava
prikuplja potrebne obavijesti uvidom u spise predmeta i na drugi odgovarajući
način, utvrđuje činjenice na temelju kojih su donesene odluke u postupcima pred
upravnim ili sudbenim tijelima u Republici Hrvatskoj protiv kojih je pokrenut
postupak pred Europskim sudom za ljudska prava, te izrađuje nacrte očitovanja
Europskom sudu za ljudska prava.
Odjel prati sve mjerodavne domaće propise i međunarodne ugovore koji mogu biti
od značaja za zaštitu ljudskih prava, te prati i analizira praksu Europskog suda
za ljudska prava i domaćih sudova i upravnih tijela

8.2. Odjel za izvršenje presuda Europskog suda za ljudska prava

Članak 60.

Odjel za izvršenje presuda Europskog suda za ljudska prava se brine za izvršenje
presuda i odluka Europskog suda za ljudska prava, putem nadležnih državnih
tijela u Republici Hrvatskoj, te o tome izvještava Odbor ministara Vijeća
Europe.
Odjel prati sukladnost domaćih propisa s Europskom konvencijom za zaštitu
ljudskih prava i temeljnih sloboda i njenih protokola, sudskom praksom Europskog
suda za ljudska prava, te ukoliko povodom određenog slučaja koji je razmatrao
Europski sud za ljudska prava utvrdi da domaći propis nije u skladu s Europskom
konvencijom i praksom Europskog suda za ljudska prava daje poticaj nadležnim
tijelima u Republici Hrvatskoj za usklađivanje.

8.3. Odjel za praćenje i analizu prakse Suda Europskih zajednica u Luxembourgu

Članak 61.

Odjel za praćenje i analizu prakse Suda Europskih zajednica u Luxembourgu, radi
pripreme za obavljanje poslova zastupanja Vlade Republike Hrvatske pred Sudom
Europskih zajednica u Luxembourgu, prati i analizira praksu Suda Europskih
zajednica u Luxembourgu, te pruža informacije tijelima državne uprave i
pravosudnim tijelima o praksi Suda Europskih zajednica u Luxembourgu.

9. UPRAVA ZA FINANCIJSKO-GOSPODARSKE POSLOVE

Članak 62.

Uprava za financijsko-gospodarske poslove je upravna organizacija u sastavu
Ministarstva koja obavlja upravne i stručne poslove vezane za
financijsko-planske i računovodstvene poslove, materijalno poslovanje, nabavu te
investicije u Ministarstvu, pravosudnim tijelima i kaznenim tijelima.
Uprava za financijsko-gospodarske poslove obavlja stručne poslove koji se odnose
na izradu prijedloga državnog proračuna i izradu mjesečnih financijskih planovi,
donosi godišnji dinamički plan izvršavanja državnog proračuna za Ministarstvo i
korisnike u sustavu Ministarstva pravosuđa, obavlja administrativne poslove u
svezi s izvršavanjem državnog proračuna za Razdjel Ministarstva pravosuđa, unosi
zahtjeve za isplatu proračunskih sredstava u sustav državne riznice, kontrolira
korištenje sredstava za pokriće planiranih rashoda. Sastavlja i podnosi izvješća
o trošenju proračunskih sredstava sukladno namjeni i planiranoj dinamici za
određena izvještajna razdoblja sukladno propisima i traženjima. Obavlja upravne
i stručne poslove iz područja računovodstva i obračuna plaća, obavlja poslove
evidencije financijskih promjena u Glavnoj knjizi i pomoćnim knjigama, izrađuje
propisana financijska izvješća za Ministarstvo i izrađuje konsolidirana
financijska izvješća za korisnike Razdjela Ministarstva pravosuđa, statistička i
ostala izvješća sukladno zakonima i ostalim propisima. Prati primjenu propisa
koji se odnose na poslove iz djelokruga Uprave. Obavlja upravne i stručne
poslove vezane za investicijska ulaganja u izgradnju, adaptaciju, investicijsko
održavanje objekata pravosudnih i kaznenih tijela i nabavu uredske opreme,
namještaja i drugih roba i usluga za potrebe Razdjela Ministarstva pravosuđa, a
sukladno Zakonu o javnoj nabavi, a obavlja i druge poslove iz svog područja koje
mu povjeri ministar.
Za obavljanje poslova iz djelokruga Uprave za financijsko-gospodarske poslove
ustrojavaju se sljedeće ustrojstvene jedinice:
9.1. Sektor financijsko-planskih poslova, riznice i računovodstva
9.1.1. Odjel financijsko-planskih poslova
9.1.2. Odjel riznice
9.1.3. Odjel računovodstveno-financijskih poslova
9.2. Sektor investicijskih poslova i nabave
9.2.1. Odjel investicijskih poslova
9.2.2. Odjel materijalnog poslovanja i nabave
9.2.3. Odjel za provedbu postupaka javne nabave i ugovaranje
9.3. Odjel za kapitalna ulaganja u novu mrežu pravosudnih tijela.

*9.1. Sektor financijsko-planskih poslova, riznice i računovodstva*
Članak 63.

Sektor financijsko-planskih poslova, riznice i računovodstva obavlja upravne i
stručne poslove vezane za izradu prijedloga državnog proračuna, izmjena i dopuna
državnog proračuna, preraspodjela planiranih sredstava tijekom proračunske
godine, izradu mjesečnih financijskih planova, donosi godišnji dinamički plan
izvršavanja državnog proračuna, obavlja administrativne poslove u svezi
izvršavanja državnog proračuna, sastavlja, analizira i podnosi izvješća o
trošenju proračunskih sredstava, unosi zahtjeve za isplatu proračunskih
sredstava u sustav državne riznice, obavlja upravne i stručne poslove iz
područja računovodstva, evidentira financijske promjene u poslovnim knjigama,
izrađuje propisana financijska, statistička i ostala izvješća sukladno zakonima
i ostalim propisima. Obavlja i druge poslove koje povjeri ministar i ravnatelj
Uprave.
Za obavljanje poslova iz djelokruga Sektora financijsko-planskih poslova,
riznice i računovodstva ustrojavaju se sljedeći odjeli:
9.1.1. Odjel financijsko-planskih poslova
9.1.2. Odjel riznice
9.1.3. Odjel računovodstveno-financijskih poslova.

9.1.1. Odjel financijsko-planskih poslova

Članak 64.

Odjel financijsko-planskih poslova obavlja upravne i stručne poslove vezane za
izradu i izvršavanje državnog proračuna za sve korisnike u pravosuđu i kaznenim
tijelima; prikuplja i analizira podatke o potrebnim sredstvima pravosudnih i
kaznenih tijela te izrađuje prijedlog proračuna, izrađuje mjesečne financijske
planove, predlaže preraspodjele proračunskih sredstava tijekom proračunske
godine, analizira ostvarenje financijskih planova i sastavlja potrebna izvješća,
kontrolira izvršenje državnog proračuna u odnosu na planirana sredstva, izrađuje
stručne upute radi pravilnog rada korisnika Ministarstva i obavlja postupak
kontrole financijskog poslovanja korisnika Razdjela Ministarstva kroz izradu
konsolidiranih financijskih izvještaja za određena izvještajna razdoblja.
Obavlja i druge poslove iz svog područja koje mu povjeri ravnatelj Uprave i
načelnik Sektora.

9.1.2. Odjel riznice

Članak 65.

Odjel riznice obavlja upravne i stručne poslove vezane za implementaciju u
sustav državne riznice za pravosudna i kaznena tijela, prati propise iz
djelokruga državne riznice, obavlja nadzor nad provedbom riznice kod korisnika
iz Razdjela Ministarstva, izrađuje upute za implementaciju državne riznice za
korisnike Razdjela Ministarstva, priprema i kontrolira ispravnost dokumentacije
prije unosa u sustav riznice, vodi brigu o rokovima za podnošenje rezervacija i
zahtjeva za plaćanje iz sustava riznice, te obavlja i druge poslove iz svoga
područja koje mu povjeri ravnatelj Uprave i načelnik Sektora.

9.1.3. Odjel računovodstveno-financijskih poslova

Članak 66.

Odjel računovodstveno-financijskih poslova obavlja upravne i stručne poslove
vezane uz izradu obračuna, analitičkih kontnih planova, kontiranje, knjiženje i
kontroliranje knjigovodstvene dokumentacije, obračun plaća i ostalih primanja
dužnosnika, državnih službenika i namještenika, obavljanje gotovinskih i
bezgotovinskih plaćanja svih obveza, vođenje svih potrebnih knjigovodstvenih
evidencija i statistika iz financijskog i materijalnog poslovanja, te obavlja i
druge poslove iz ovog područja koje mu povjeri ravnatelj Uprave i načelnik
Sektora.

*9.2. Sektor investicijskih poslova i nabave*
Članak 67.

Sektor investicijskih poslova i nabave obavlja upravne i stručne poslove vezane
za planiranje potreba i organiziranje nabave i skladištenja opreme i materijala
za potrebe Ministarstva, pravosudnih tijela i kaznenih tijela, kontrolu i nadzor
nad propisanom i namjenskom uporabom i smještajem opreme, sudjelovanje u izradi
državnog proračuna, financijskih planova i programa po korisnicima i namjenama,
ispitivanje tržišta, prikupljanje i obrada ponuda, vođenje potrebne
dokumentacije, usklađivanje stanja s materijalnim knjigovodstvom, obavlja
upravne i stručne poslove vezane za planiranje izgradnje, adaptacije i
investicijskog održavanja poslovnih objekata Ministarstva, pravosudnih i
kaznenih tijela, osim poslova koji se odnose na kapitalna ulaganja u novu mrežu
pravosudnih tijela; daje prijedloge za potrebnim sredstvima za realizaciju
projekata iz djelokruga rada, organizira stručne i administrativno-tehničke
poslove na realizaciji izgradnje i adaptacije objekata, provodi nadzor nad
izvođenjem radova, ovjerava račune i obračunske situacije izvedenih radova,
prikuplja i obrađuje ponude, vodi evidencije, te obavlja i druge poslove koje mu
povjeri ministar i ravnatelj Uprave.
Za obavljanje poslova iz djelokruga Sektora investicijskih poslova i nabave
ustrojavaju se sljedeći odjeli:
9.2.1. Odjel investicijskih poslova
9.2.2. Odjel materijalnog poslovanja i nabave
9.2.3. Odjel za provedbu postupaka javne nabave i ugovaranje.

9.2.1. Odjel investicijskih poslova

Članak 68.

Odjel investicijskih poslova obavlja upravne i stručne poslove vezane za
planiranje izgradnje, adaptacije i investicijskog održavanja poslovnih objekata
Ministarstva, pravosudnih i kaznenih tijela, organizira stručne i
administrativno-tehničke poslove na realizaciji izgradnje i adaptacije objekata,
provodi nadzor nad izvođenjem radova, ovjerava račune i obračunske situacije
izvedenih radova, vodi evidencije, te obavlja i druge poslove, osim kapitalnih
ulaganja u novu mrežu pravosudnih tijela, koje mu povjeri ravnatelj Uprave i
načelnik Sektora.

9.2.2. Odjel materijalnog poslovanja i nabave

Članak 69.

Odjel materijalnog poslovanja i nabave obavlja upravne i stručne poslove vezane
za planiranje potreba i organiziranje nabave i skladištenja opreme i materijala
za potrebe Ministarstva, pravosudnih tijela i kaznenih tijela, kontrolu i nadzor
nad propisanom i namjenskom uporabom i smještajem opreme, sudjeluje u izradi
državnog proračuna, financijskih planova i programa po korisnicima i namjenama,
ispituje tržište, vodi potrebne dokumentacije, usklađuje stanja s materijalnim
knjigovodstvom, te obavlja i druge poslove koje mu povjeri ravnatelj Uprave i
načelnik Sektora.

9.2.3. Odjel za provedbu postupaka javne nabave i ugovaranje

Članak 70.

Odjel za provedbu postupaka javne nabave i ugovaranje nabavlja robu, radove i
usluge putem postupaka javne nabave, a na osnovu dostavljenih tehničkih
specifikacija drugih Odjela. Rad odjela usmjeren je na pripremu natječajne
dokumentacije, prikupljanje i obradu ponuda, te izradu ugovora o isporuci roba,
radova i usluga.

*Odjel za kapitalna ulaganja u novu mrežu pravosudnih tijela*
Članak 71.

Odjel za kapitalna ulaganja u novu mrežu pravosudnih tijela obavlja upravne i
stručne poslove vezane za planiranje kupovine, izgradnje, dogradnje, adaptacije
i opremanje zgrada obuhvaćenim racionalizacijom mreže sudova. Organizira stručne
i administrativno-tehničke poslove na realizaciji kupovine, izgradnje,
dogradnje, adaptacije i opremanja zgrada. Prikuplja i obrađuje ponude za izradu
projektne dokumentacije, izvedbu radova, izvedbu opremanja i provedbu stručnog
nadzora. Provodi nadzor nad kvalitetom i rokovima realizacije projekta, ovjerava
račune i obračunske situacije izvedenih radova. Vodi evidencije o nabavi i
realiziranim projektima te obavlja i druge poslove potrebne za realizaciju
kapitalnih ulaganja na zgradama obuhvaćenim racionalizacijom mreže sudova. Odjel
obavlja i druge poslove iz svoje nadležnosti koje mu povjeri ministar i
ravnatelj Uprave.

10. TAJNIŠTVO MINISTARSTVA

Članak 72.

Tajništvo Ministarstva je posebna ustrojstvena jedinica koja obavlja pravne,
stručne i administrativne poslove za potrebe Ministarstva i utvrđuje godišnji
plan rada Ministarstva. Poduzima mjere za osiguranje učinkovitosti u radu,
tehnički usklađuje rad unutarnjih upravnih organizacija i unutarnjih
ustrojstvenih jedinica u sastavu Ministarstva, brine o planiranju, razvoju i
upravljanju kadrovima, izrađuje rješenja i obavlja druge stručne poslove iz
područja službeničkih odnosa, brine o stručnom osposobljavanju i usavršavanju
državnih službenika i namještenika u tijeku službe. Obavlja poslove vezane za
status stanova na kojima je postojalo stanarsko pravo, te upravlja, brine i vodi
evidenciju o stanovima u vlasništvu Republike Hrvatske kojima upravlja
Ministarstvo pravosuđa. Brine o urednom i pravilnom korištenju imovine i
sredstava za rad, obavlja unutarnji nadzor i nadzor financijskog i materijalnog
poslovanja sudova, državnih odvjetništava i kaznenih tijela, obavlja obrambeno
sigurnosne poslove za Ministarstvo, organizira prijevoz dužnosnika i službenika
te obavlja i druge poslove iz svog djelokruga i poslove koje mu povjeri
ministar.
Za obavljanje poslova iz djelokruga Tajništva Ministarstva ustrojavaju se
sljedeće ustrojstvene jedinice:
10.1. Sektor za pravne poslove i ljudske resurse
10.1.1. Odjel za pravne poslove
10.1.2. Odjel za službeničke odnose i opće poslove
10.1.2.1. Odsjek za kadrovske i opće poslove
10.1.2.2. Odsjek za tehničke poslove
10.1.3. Odjel za razvoj i upravljanje kadrovima
10.2. Odjel za metodologiju i koordinaciju financijskog upravljanja, unutarnji
nadzor i kontrolu.

*10.1. Sektor za pravne poslove i ljudske resurse*
Članak 73.

Sektor za pravne poslove i ljudske resurse obavlja pravne i stručne poslove u
svezi s provedbom zakona i drugih propisa iz područja radnopravnih odnosa: daje
stručna mišljenja i objašnjenja u svezi s primjenom i provedbom zakona, prati i
osigurava primjenu zakona i drugih propisa iz iste oblasti, daje stručna
mišljenja i objašnjenja u svezi s primjenom i provedbom zakona iz drugih
oblasti. Obavlja poslove vezane za status stanova na kojima je postojalo
stanarsko pravo. Upravlja, brine i vodi evidenciju o stanovima u vlasništvu
Republike Hrvatske kojima upravlja Ministarstvo pravosuđa. Obavlja poslove
planiranja i upravljanja kadrovima u državnoj službi, obavlja upravne i stručne
poslove koji se odnose na planiranje i zapošljavanje, praćenje stanja i
predlaganje mjera za unapređenje upravljanja kadrovima u državnoj službi.
Obavlja upravno-pravne poslove u svezi prijama u državnu službu, rasporeda na
radna mjesta, vodi osobni očevidnik državnih službenika i namještenika,
sudjeluje u izradi i realizaciji programa stručnog usavršavanja i
osposobljavanja službenika i namještenika, obavlja poslove pisarnice, druge
upravno-stručne i uredske poslove, poslove zaštite na radu, te i druge poslove
koje mu povjeri ministar i tajnik Ministarstva.
Za obavljanje poslova iz djelokruga Sektora za pravne poslove i ljudske resurse
ustrojavaju se sljedeći odjeli:
10.1.1. Odjel za pravne poslove
10.1.2. Odjel za službeničke odnose i opće poslove
10.1.3. Odjel za razvoj i upravljanje kadrovima.

10.1.1. Odjel za pravne poslove

Članak 74.

Odjel za pravne poslove Tajništva Ministarstva obavlja pravne i stručne poslove
u svezi s provedbom zakona i drugih propisa iz područja radnopravnih odnosa:
daje stručna mišljenja i objašnjenja u svezi s primjenom i provedbom zakona,
prati i osigurava primjenu zakona i drugih propisa iz iste oblasti i daje
stručna mišljenja i objašnjenja u svezi s primjenom i provedbom zakona iz drugih
oblasti. Obavlja poslove vezane za status stanova na kojima je postojalo
stanarsko pravo: ugovorno regulira status korisnika stanova, izdaje suglasnosti
kada novi vlasnik preuzima obročnu otplatu ugovorene cijene stana, izdaje
brisovno očitovanje kada je zaključen aneks osnovnog ugovora, te vodi evidenciju
o nastalim promjenama vezano za korisnika stana. Upravlja, brine, te vodi
evidenciju o stanovima u vlasništvu Republike Hrvatske kojima upravlja
Ministarstvo pravosuđa, regulira njihov status, surađuje sa Središnjim državnim
uredom za upravljanje državnom imovinom i Državnim odvjetništvom Republike
Hrvatske. Daje mišljenja na očitovanja općinskog državnog odvjetništva u svezi
sa sporovima koji se vode oko stanova kojima upravlja ovo Ministarstvo. Obavlja
poslove prikupljanja i unosa podataka o imovini u vlasništvu Republike Hrvatske,
koju posjeduje, uporabljuje i koristi Ministarstvo pravosuđa, a za potrebe
Očevidnika državne imovine. Obavlja poslove iz područja obrane iz nadležnosti
Ministarstva u ratnom stanju i stanju neposredne ugroženosti, obavlja poslove
civilnih obrambenih priprema i civilno-vojno-kriznog planiranja u ratnom stanju
i stanju neposredne ugroženosti, obavlja poslove provođenja mjera protupožarne
zaštite na objektima Ministarstva i druge poslove koje mu povjeri tajnik
Ministarstva i načelnik Sektora.

10.1.2. Odjel za službeničke odnose i opće poslove

Članak 75.

U Odjelu za službeničke odnose i opće poslove obavljaju se kadrovski poslovi za
potrebe Ministarstva vezani za prijam, raspoređivanje, premještaj i prestanak
državne službe, te u svezi s drugim pravima, obvezama i odgovornostima državnih
službenika i namještenika, vode se osobni očevidnici za službenike i
namještenike Ministarstva i druge kadrovske evidencije. Odjel izrađuje i
sudjeluje u izradi nacrta prijedloga Uredbe o unutarnjem ustrojstvu Ministarstva
i Pravilnika o unutarnjem redu Ministarstva, te koordinira obavljanje kadrovskih
poslova za cjelokupno Ministarstvo. Odjel obavlja poslove pisarnice, pismohrane
i prijepisa, umnožavanja pisanog materijala, tehničko-pomoćne poslove vozača,
dostavljača, domara, kotlovničara, održavanja čistoće, kao i druge poslove
sukladno nalozima i naputcima tajnika Ministarstva i načelnika Sektora.
Za objavljenje poslova i zadaća iz djelokruga Odjela za službeničke odnose i
opće poslove ustrojavaju se sljedeći odsjeci:
10.1.2.1. Odsjek za kadrovske i opće poslove
10.1.2.2. Odsjek za tehničke poslove.

10.1.2.1. Odsjek za kadrovske i opće poslove

Odsjek za kadrovske i opće poslove vodi osobne očevidnike službenika i
namještenika Ministarstva i dostavlja nove podatke u Središnji popis državnih
službenika, provodi postupak prijama u državnu službu u suradnji sa Središnjim
državnim uredom za upravu i izrađuje rješenja vezana uz državnu službu. Odsjek
obavlja poslove pisarnice, otpreme pošte, pismohrane, prijepisa, kao i druge
poslove sukladno nalozima i naputcima načelnika Odjela.
Za obavljanje poslova iz djelokruga Odsjeka za kadrovske i opće poslove
ustrojavaju se sljedeći pododsjeci:
10.1.2.1.1. Pododsjek za provođenje natječajnih postupaka
10.1.2.1.2. Pododsjek općih poslova.

*10.1.2.1.1. Pododsjek za provođenje natječajnih postupaka*

Pododsjek za provođenje natječajnih postupaka obavlja poslove objave natječaja,
zaprimanja zamolbi, testiranja, te ostale postupke provođenja prijama u državnu
službu novih službenika i namještenika, obavlja poslove oko izbora kandidata za
prijam, izrađuje rješenja u svezi sa Zakonom o državnim službenicima i Zakonom o
radu, Kolektivnim ugovorom te Pravilnikom o unutarnjem redu Ministarstva.

*10.1.2.1.2. Pododsjek općih poslova*

Pododsjek općih poslova obavlja stručne i administrativne poslove koji se odnose
na: prijam i dostavu pošte, raspoređivanje akata, otpremu, arhiviranje i čuvanje
registraturne građe koja nastaje radom Ministarstva i prijepis.
Za obavljanje poslova iz djelokruga Pododsjeka općih poslova ustrojavaju se
sljedeći odjeljci:
– Odjeljak pisarnice
– Odjeljak prijepisa.

Odjeljak pisarnice

Odjeljak pisarnice obavlja administrativne poslove vezane za prijam i dostavu
pošte, raspoređivanje akata, arhiviranje i čuvanje registraturne građe koja
nastaje radom Ministarstva.

Odjeljak prijepisa

Odjeljak prijepisa obavlja poslove prijepisa za sve unutarnje ustrojstvene
jedinice Ministarstva.

10.1.2.2. Odsjek za tehničke poslove

U Odsjeku za tehničke poslove obavljaju se stručni i tehnički poslovi vezani za
organizaciju i koordinaciju prijevoza dužnosnika i službenika Ministarstva,
poslovi vezani uz telefonsku centralu, poslovi redovitog tekućeg održavanja
poslovnih prostora Ministarstva, poslovi čišćenja poslovnih prostora i okoliša
Ministarstva, kao i drugi poslovi sukladno nalozima i naputcima načelnika
Odjela.

10.1.3. Odjel za razvoj i upravljanje kadrovima

Članak 76.

Odjel za razvoj i upravljanje kadrovima brine o upravljanju kadrovima i njihovom
razvoju, obavlja poslove vezane za provedbu i uspješnost provedbe procesa
stručnog usavršavanja službenika Ministarstva, daje mišljenja o pitanjima koja
se odnose na državnu službu, obavlja pripremne radnje potrebne za pokretanje
postupaka zbog povreda službene dužnosti, priprema prijedloge planova prijama u
državnu službu, sudjeluje u izradi strategija, programa i planova izobrazbe za
službenike i namještenike Ministarstva. Sukladno katalogu programa izobrazbe
Središnjeg državnog ureda za upravu sudjeluje u organizaciji temeljnog
obrazovanja i vođenja projekata za školovanje, prati rad vježbenika, sudjeluje u
postupku izbora mentora vježbenicima i praćenju vježbeničke prakse te obavlja i
druge poslove koje mu povjeri tajnik Ministarstva i načelnik Sektora.

*10.2. Odjel za metodologiju i koordinaciju financijskog upravljanja, unutarnji
nadzor i kontrolu*
Članak 77.

Odjel za metodologiju i koordinaciju financijskog upravljanja, unutarnji nadzor
i kontrolu utvrđuje i razvija metodologiju financijskog upravljanja i sustava
unutarnjeg nadzora i kontrola u Ministarstvu, pravosudnim i kaznenim tijelima, a
koje se primarno odnose na neovisne funkcije prethodne i naknadne financijske
kontrole, funkcije računovodstva i financijskog izvještavanja. Sudjeluje i
pomaže čelnicima upravnih organizacija i ustrojstvenih jedinica Ministarstva, te
u pravosudnim i kaznenim tijelima u uspostavljanju procedura i postupaka u svezi
s pripremom, obradom, tijekom i pohranom financijskih i drugih dokumenata u svim
segmentima poslovanja. Rad Odjela usmjeren je na uspostavljanje unutarnjih
kontrola i analizu rizika u dijelu sustavnog praćenja prihoda/primitaka,
izvršavanja rashoda/izdataka, praćenje imovine i obveza te odgovarajuće provjere
sigurnosti i zaštite financijske i nefinancijske imovine, a u cilju pravodobnog
poduzimanja svih radnji i učinkovitog odvijanja poslova iz nadležnosti
Ministarstva, pravosudnih i kaznenih tijela. Odjel sastavlja izvješća o
uspostavljenim sustavima unutarnjih kontrola, kao i izvješća o obavljenim
poslovima nadzora pravilnog, pravodobnog i zakonitog rada upravnih organizacija
i ustrojstvenih jedinica Ministarstva, pravosudnih i kaznenih tijela, provodi
nadzor u pojedinim predmetima po pravu nadzora, provodi postupak za utvrđivanje
činjenica (materijalno-financijskih) i okolnosti mjerodavnih za ocjenu
zakonitosti postupanja državnih službenika i namještenika, odnosno za ocjenu
postojanja povreda službene dužnosti, priprema stručne podloge nadležnim
službama za podnošenje prijava ili zahtjeva za pokretanje prekršajnih, kaznenih
i disciplinskih postupaka zbog nepravilnog i nezakonitog rada.
Dostavlja propisana godišnja izvješća i traženu dokumentaciju Upravi za
harmonizaciju unutarnje revizije i financijske kontrole Ministarstva financija
(Središnja harmonizacijska jedinica), te obavlja i druge poslove po nalogu
ministra i tajnika ministarstva.

11. UPRAVA ZA INFORMATIZACIJU

Članak 78.

Uprava za informatizaciju kao samostalna ustrojstvena jedinica obavlja stručne
poslove u svrhu informatizacije Ministarstva, pravosudnih i kaznenih tijela,
brine oko planiranja, izgradnje i održavanja informatičke infrastrukture,
nadograđuje informacijski sustav u skladu sa zakonskim promjenama i potrebama
korisnika, upravlja i koordinira projekte koji sadrže informatičku komponentu,
pruža neposrednu i koordinira vanjsku pomoć korisnicima, organizira i koordinira
informatičku edukaciju djelatnika, te obavlja i druge poslove iz ovog područja
koje mu povjeri ministar.
Za obavljanje poslova iz djelokruga Uprave za informatizaciju ustrojavaju se
sljedeće ustrojstvene jedinice:
11.1. Odjel za razvoj informacijskog sustava
11.2. Odjel za informacijske tehnologije
11.3. Odjel za informatičku potporu.

11.1. Odjel za razvoj informacijskog sustava

Članak 79.

Odjel za razvoj informacijskog sustava vodi i nadzire projekte informatizacije
Ministarstva, pravosudnih i kaznenih tijela, analizira korisničke potrebe za
informatizacijom poslovnih procesa, predlaže, pripreme i radi reinženjering
poslovnih procesa u svrhu učinkovitije informatizacije, kontaktira s tvrtkama
davateljima IT usluga koje se bave izradom softvera s ciljem izrade složenijih
programskih rješenja, samostalno razvija jednostavnija programska rješenja,
organizira informatičku edukaciju djelatnika pravosuđa te obavlja i druge
poslove koje mu povjeri ministar i ravnatelj Uprave.

11.2. Odjel za informacijske tehnologije

Članak 80.

Odjel za informacijske tehnologije određuje standarde i norme IT opreme i
usluga, izrađuje pravilnike vezane uz korištenje informatičkih resursa
pravosuđa, prati razvoj informacijskih tehnologija u funkciji pravosuđa, prati
potrebe te inicira nabavu i implementaciju nove opreme i programa, nadzire
stabilnost i sigurnost informatičkog sustava te korištenja i održavanja opreme,
koordinira rad davatelja usluga održavanja sistemske podrške za opremu i mreže
Ministarstva, pravosudnih i kaznenih tijela, organizira održavanje informatičke
opreme za potrebe Ministarstva, te obavlja i druge poslove koje mu povjeri
ministar i ravnatelj Uprave.

11.3. Odjel za informatičku potporu

Članak 81.

Odjel za informatičku potporu pruža neposrednu informatičku potporu korisnicima
u svakodnevnom radu, surađuje s call-centrima (kontaktnim mjestima za pomoć)
korisnicima kod kvarova i zastoja u radu i koordinira servisiranje informatičke
opreme, pruža informatičku potporu drugim odjelima Uprave pri terenskom radu,
vodi inventuru informatičke opreme u Ministarstvu, pravosudnim i kaznenim
tijelima, prati informatičke probleme na terenu i obavještava ostale Odjele
unutar Uprave, te obavlja i druge poslove koje mu povjeri ministar i ravnatelj
Uprave.
U Odjelu za informatičku potporu ustrojavaju se područne jedinice – odsjeci za
informatičku podršku u Zagrebu, Osijeku, Varaždinu, Rijeci, Splitu, Slavonskom
Brodu i Zadru za obavljanje poslova informatičke podrške pravosudnim tijelima, i
to:
– područna jedinica u Zagrebu za područje grada Zagreba, Zagrebačke,
Sisačko-moslavačke i Karlovačke županije,
– područna jedinica u Osijeku za područje Osječko-baranjske i
Virovitičko-podravske županije,
– područna jedinica u Varaždinu za područje Varaždinske, Međimurske,
Koprivničko-križevačke, Bjelovarsko-bilogorske i Krapinsko-zagorske županije,
– područna jedinica u Rijeci za područje Primorsko-goranske, Istarske i
Ličko-senjske županije.
– područna jedinica u Splitu za područje Splitsko-dalmatinske i
Dubrovačko-neretvanske županije,
– područna jedinica u Slavonskom Brodu za područje Vukovarsko-srijemske,
Brodsko-posavske i Požeško-slavonske županije, te
– područna jedinica u Zadru za područje Zadarske i Šibensko--kninske županije.

12. PRAVOSUDNA AKADEMIJA

Članak 82.

Pravosudna akademija ustrojava se kao zavod u Ministarstvu.
Pravosudnom akademijom upravlja ravnatelj.

Članak 83.

Pravosudna akademija obavlja poslove stalnoga stručnog usavršavanja sudaca i
drugih pravosudnih dužnosnika, savjetnika te sudačkih i državnoodvjetničkih
vježbenika u pravosudnim tijelima, surađuje sa sudovima, pravnim fakultetima,
strukovnim organizacijama i tijelima u Republici Hrvatskoj u izradi i izvođenju
programa stručnog usavršavanja, te surađuje s međunarodnim institucijama i
tijelima na području stalnoga stručnog usavršavanja, brine se za osiguranje
uvjeta za stalno stručno usavršavanje, te obavlja i druge poslove u svezi sa
stručnim usavršavanjem u pravosudnim tijelima u Republici Hrvatskoj.
Za obavljanje poslova iz djelokruga Pravosudne akademije ustrojavaju se sljedeće
ustrojstvene jedinice:
12.1. Sektor za istraživanje i razvoj
12.1.1. Odjel za istraživanje i planiranje
12.1.2. Odjel za pripremu plana i programa usavršavanja
12.1.3. Odjel za sudske i državnoodvjetničke vježbenike
12.2. Sektor za provedbu programa stručnog usavršavanja
12.2.1. Odjel za provedbu stručnog usavršavanja
12.2.1.1. Regionalni centar u Zagrebu
12.2.1.2. Regionalni centar u Osijeku
12.2.1.3. Regionalni centar u Varaždinu
12.2.1.4. Regionalni centar u Rijeci
12.2.1.5. Regionalni centar u Splitu
12.2.2. Odjel za izradu obrazovnog materijala i informacijsko-dokumentacijsku djelatnost.

*12.1. Sektor za istraživanje i razvoj*
Članak 84.

Sektor za istraživanje i razvoj obavlja pravne i stručne poslove vezane za
pripremu i organizaciju stalnoga stručnog usavršavanja pravosudnih dužnosnika,
savjetnika, te sudačkih i državnoodvjetničkih vježbenika, organizira druge
oblike stručnog usavršavanja sudaca i drugih pravosudnih dužnosnika i službenika
u pravosudnim tijelima, te obavlja i druge poslove koje mu povjeri ministar i
ravnatelj.
Za obavljanje poslova iz djelokruga Sektora za istraživanje i razvoj ustrojavaju
se sljedeći odjeli:
12.1.1. Odjel za istraživanje i planiranje
12.1.2. Odjel za pripremu plana i programa usavršavanja
12.1.3. Odjel za sudske i državnoodvjetničke vježbenike.

12.1.1. Odjel za istraživanje i planiranje

Članak 85.

Odjel za istraživanje i planiranje provodi stalnu analizu potreba pravosudnih
dužnosnika i djelatnika za sustavnim, a prema potrebi ad hoc usavršavanjem, te
upotrebom standardnih pedagoških i didaktičkih metoda priprema predavače za
prijenos potrebnih znanja polaznicima programa dodatnog usavršavanja, te obavlja
i druge poslove koje mu povjeri ravnatelj i načelnik Sektora.

12.1.2. Odjel za pripremu plana i programa usavršavanja

Članak 86.

Odjel za pripremu plana i programa usavršavanja osmišljava i razvija instrumente
standardiziranoga stručnog usavršavanja (planove i programe, edukacijske
materijale, itd.) u okviru integriranog sustava usavršavanja pri sudovima, te za
potrebe posebnih (ad hoc) programa usavršavanja za određene ciljane skupine.
Odjel kreira časopis Pravosudne akademije, osmišljava i druge publikacije i
dokumente akademije, te obavlja i druge poslove koje mu povjeri ravnatelj i
načelnik Sektora.

12.1.3. Odjel za sudske i državnoodvjetničke vježbenike

Članak 87.

Odjel za sudske i državnoodvjetničke vježbenike odgovoran je za razvoj
integriranog sustava usavršavanja pri sudovima za sudačke i državnoodvjetničke
vježbenike, te obavlja i druge poslove koje mu povjeri ravnatelj i načelnik
Sektora.

*12.2. Sektor za provedbu programa stručnog usavršavanja*
Članak 88.

Sektor za provedbu programa stručnog usavršavanja odgovoran je za tehničku
provedbu aktivnosti stručnog usavršavanja sudaca, državnih odvjetnika i sudskih
vježbenika, drugih pravosudnih dužnosnika i službenika u pravosudnim tijelima,
za upravljanje informacijama i dostavu informacija, te obavlja i druge poslove
koje mu povjeri ministar i ravnatelj.
Za obavljanje poslova iz djelokruga Sektora za provedbu programa stručnog
usavršavanja ustrojavaju se sljedeći odjeli:
12.2.1. Odjel za provedbu stručnog usavršavanja
12.2.2. Odjel za izradu obrazovnog materijala i informacijsko-
-dokumentacijsku djelatnost.

12.2.1. Odjel za provedbu stručnog usavršavanja

Članak 89.

Odjel za provedbu stručnog usavršavanja pruža tehničku potporu provedbi stručnog
usavršavanja i organizira sve aktivnosti, pruža potporu regionalnim uredima za
usavršavanje u pripremnim i administrativnim poslovima, te koordinira aktivnosti
regionalnih ureda i upravlja administriranjem vanjskih ljudskih potencijala
Pravosudne akademije. Odjel je odgovoran za provedbu integriranog sustava
usavršavanja za sudačke i državnoodvjetničke vježbenike, te obavlja i druge
poslove koje mu povjeri ravnatelj i načelnik Sektora.
Regionalni centri u Zagrebu, Osijeku, Varaždinu, Rijeci i Splitu ustrojavaju se
kao odsjeci koji provode stručno usavršavanje i organiziraju sljedeće
aktivnosti: sudjeluju u analizi obrazovnih potreba za stručnim usavršavanjem na
svom području, sudjeluju u pripremi prijedloga plana i programa aktivnosti za
područje djelovanja, provode i prate provedbu programa stručnog usavršavanja i o
tome obavještavaju načelnika odjela, sudjeluju u pripremi nacrta proračuna, vode
knjižnicu, održavaju baze podataka, provode sve organizacijsko-tehničke i
logističke postupke potrebne za provedbu aktivnosti, te obavljaju i druge
poslove koje mu povjeri ravnatelj i načelnik Sektora.
Regionalni centri Pravosudne akademije (PA) osnivaju se pri županijskim sudovima
u Zagrebu, Osijeku, Varaždinu, Rijeci i Splitu. Regionalni centar PA u Zagrebu
osniva se za područje županijskih sudova u Karlovcu, Sisku, Velikoj Gorici i
Zagrebu. Regionalni centar PA u Osijeku osniva se za područje županijskih sudova
u Požegi, Slavonskom Brodu, Vukovaru, Virovitici i Osijeku. Regionalni centar PA
u Varaždinu osniva za područje županijskih sudova u Bjelovaru, Koprivnici,
Čakovcu, Zlataru i Varaždinu. Regionalni centar PA u Rijeci osniva se za
područje županijskih sudova u Gospiću, Puli i Rijeci. Regionalni centar PA u
Splitu osniva se za područje županijskih sudova u Dubrovniku, Šibeniku, Zadru i
Splitu.

12.2.2. Odjel za izradu obrazovnog materijala i informacijsko-dokumentacijsku
djelatnost

Članak 90.

Odjel za izradu obrazovnog materijala i informacijsko-dokumentacijsku djelatnost
izrađuje obrazovne i druge materijale za potrebe različitih djelatnosti koje
provodi Pravosudna akademija, vodi biblioteku, informacijsko-dokumentacijski
centar Pravosudne akademije, te obavlja i druge poslove koje mu povjeri
ravnatelj i načelnik Sektora.

13. UPRAVA ZA ZATVORSKI SUSTAV

Članak 91.

Uprava za zatvorski sustav je upravna organizacija u sastavu ministarstva,
osnovana posebnim zakonom, koja obavlja upravne i stručne poslove u svezi s
izvršavanjem kazne zatvora izrečene u kaznenom i prekršajnom postupku, kazne
maloljetničkog zatvora, novčane kazne zamijenjene kaznom zatvora u kaznenom i
prekršajnom postupku, mjere pritvora, uvjetne osude sa zaštitnim nadzorom i rada
za opće dobro na slobodi, odgojne mjere upućivanja u odgojni zavod, provodi
stručnu izobrazbu službenika zatvorskog sustava te obavlja unutarnji nadzor
pravilnog, pravodobnog i zakonitog rada ustrojstvenih jedinica, službenika i
namještenika Uprave.
Za obavljanje poslova Uprave za zatvorski sustav ustrojavaju se:
I. Središnji ured u Zagrebu
II. Kaznionice u Glini, Lepoglavi, Lipovici – Popovači, Požegi, Turopolju,
Valturi i Zatvorska bolnica
III. Zatvori u Bjelovaru, Dubrovniku, Gospiću, Karlovcu, Osijeku, Požegi, Puli,
Rijeci, Sisku, Splitu, Šibeniku, Varaždinu, Zadru i Zagrebu
IV. Centar za izobrazbu.

*I. SREDIŠNJI URED*
Članak 92.

Središnji ured prati i nadzire zakonitost rada i postupanja u odgovarajućim
ustrojstvenim jedinicama, kaznionicama i zatvorima.
Za obavljanje poslova Središnjeg ureda ustrojavaju se:
1) Služba upravnih poslova
2) Služba tretmana
3) Služba osiguranja
4) Služba za programiranje i praćenje izvršavanja kazne zatvora.

1) SLUŽBA UPRAVNIH POSLOVA

Članak 93.

U Službi upravnih poslova obavljaju se upravni i stručni poslovi koji se odnose
na: jedinstveni način postupanja u obavljanju poslova iz djelokruga Službe,
organiziranje izvršavanja kaznenopravnih sankcija i mjera, utvrđivanje potreba,
prioriteta i mjera unaprjeđenja zatvorskog sustava, smještaj i prehranu
zatvorenika u kaznionicama, zatvorima i odgojnim zavodima, zaštitu prava
zatvorenika i maloljetnika, zapošljavanje zatvorenika i maloljetnika, poslove
upravljanja kadrovima, planiranje i raspoređivanje opreme i sredstava za rad,
planiranje investicijskih ulaganja, međunarodnu suradnju, izradu nacrta
prijedloga propisa, provođenje unutarnjeg nadzora iz svog djelokruga.
Za obavljanje poslova Službe upravnih poslova ustrojavaju se sljedeći odjeli:
1)1. Odjel pravnih i organizacijskih poslova i upravljanja kadrovima
1)2. Odjel zapošljavanja zatvorenika.

*1)1. Odjel pravnih i organizacijskih poslova i upravljanja kadrovima*
Članak 94.

U Odjelu pravnih i organizacijskih poslova i upravljanja kadrovima obavljaju se
upravni i stručni poslovi koji se odnose na: organiziranje i nadziranje
zakonitog postupanja sa zatvorenicima i maloljetnicima, smještaj i prehranu
zatvorenika i maloljetnika u kaznionicama, zatvorima i odgojnim zavodima, prava
zatvorenika i maloljetnika i nadziranje ostvarivanja njihovih prava, izradu
mišljenja državnim odvjetništvima povodom zahtjeva za mirno rješenje spora
državnih službenika i namještenika i zatvorenika i u sudskim postupcima pred
domaćim sudovima i Europskim sudom za ljudska prava, utvrđivanje potreba
prioriteta i mjera unaprjeđenja zatvorskog sustava, provedbu preuzimanja ili
ustupanja izvršavanja kazne zatvora (transfer), posjete zatvorima, kaznionicama
i odgojnim zavodima, vođenje popisa državnih službenika i namještenika
zatvorskog sustava, vođenje evidencija ovlaštenih službenih osoba, službenih
iskaznica i značaka, donošenje i provedbe plana zapošljavanja i plana stručnog
usavršavanja i osposobljavanja državnih službenika, donošenje upravnih akata o
pravima, obvezama i odgovornosti državnih službenika u kaznionicama, zatvorima,
Centru za izobrazbu i odgojnim zavodima iz nadležnosti ministra i ravnatelja
Uprave te suglasnosti o prijamu, rasporedu i premještaju državnih službenika iz
nadležnosti upravitelja, premještajima državnih službenika u drugu kaznionicu,
zatvor, odnosno odgojni zavod, nadzor akata i kadrovskih poslova iz nadležnosti
upravitelja, upute i mišljenja o primjeni pravnih propisa o izvršavanju
kaznenopravnih sankcija i mjera, službeničkih odnosa i ostalih propisa u
primjeni iz djelokruga kaznionica, zatvora i odgojnih zavoda, međunarodna
suradnja iz djelokruga odjela, izradu nacrta prijedloga propisa, provođenje
unutarnjeg nadzora iz svog djelokruga.
Za obavljanje poslova iz djelokruga Odjela pravnih i organizacijskih poslova i
upravljanja kadrovima ustrojavaju se sljedeći odsjeci:
1)1.1. Odsjek pravnih poslova
1)1.2. Odsjek organizacijskih poslova i upravljanja kadrovima
1)1.3. Odsjek za unutarnji nadzor.

1)1.1. Odsjek pravnih poslova

Odsjek pravnih poslova obavlja upravne i stručne poslove koji se odnose na
izradu nacrta prijedloga propisa i drugih podzakonskih akta, izradu mišljenja
državnim odvjetništvima povodom zahtjeva za mirno rješenje spora državnih
službenika i namještenika i zatvorenika i u sudskim postupcima pred domaćim
sudovima i Europskim sudom za ljudska prava, upute i mišljenja o primjeni
pravnih propisa o izvršavanju kaznenopravnih sankcija i mjera, međunarodnu
suradnju iz djelokruga Odsjeka, te obavlja i druge poslove iz svoga područja.

1)1.2. Odsjek organizacijskih poslova i upravljanja kadrovima

U Odsjeku organizacijskih poslova i upravljanja kadrovima obavljaju se upravni i
stručni poslovi koji se odnose na: organiziranje zakonitog postupanja sa
zatvorenicima i maloljetnicima, smještaj i prehranu zatvorenika i maloljetnika u
kaznionicama, zatvorima i odgojnim zavodima, prava zatvorenika i maloljetnika i
nadziranje ostvarivanja njihovih prava, utvrđivanje potreba prioriteta i mjera
unaprjeđenja zatvorskog sustava, provedbu preuzimanja ili ustupanja izvršavanja
kazne zatvora (transfer), posjete zatvorima, kaznionicama i odgojnim zavodima,
vođenje popisa državnih službenika i namještenika zatvorskog sustava, donošenje
i provedbe plana zapošljavanja i plana stručnog usavršavanja i osposobljavanja
državnih službenika, donošenje upravnih akata o pravima, obvezama i odgovornosti
državnih službenika u kaznionicama, zatvorima, Centru za izobrazbu i odgojnim
zavodima iz nadležnosti ministra i ravnatelja Uprave te suglasnosti o prijamu,
rasporedu i premještaju državnih službenika iz nadležnosti upravitelja,
premještajima državnih službenika u drugu kaznionicu, zatvor, odnosno odgojni
zavod, nadzor akata i kadrovskih poslova iz nadležnosti upravitelja, vođenje
evidencija ovlaštenih službenih osoba, službenih iskaznica i značaka, donošenje
i provedbu plana zapošljavanja i stručnog osposobljavanja i usavršavanja
državnih službenika te obavlja i druge poslove iz svoga područja.

1)1.3. Odsjek za unutarnji nadzor

Odsjek za unutarnji nadzor nadzire zakonito postupanje sa zatvorenicima i
maloljetnicima, smještaj i prehranu zatvorenika i maloljetnika u kaznionicama,
zatvorima i odgojnim zavodima, prava zatvorenika i maloljetnika i nadziranje
ostvarivanja njihovih prava, nadzor kadrovskih poslova iz nadležnosti
upravitelja, te obavlja i druge poslove iz svoga područja.

*1)2. Odjel zapošljavanja zatvorenika*
Članak 95.

U Odjelu zapošljavanja zatvorenika obavljaju se upravni i stručni poslovi koji
se odnose na: nadzor zapošljavanja i rada zatvorenika i maloljetnika, prava
zatvorenika i maloljetnika s temelja rada, zaštite na radu, novčanih pomoći,
naknada i nagrada te obavezne ušteđevine, kantinu i polog zatvorenika i
maloljetnika, odobravanje nastavka rada zatvorenika kod poslodavca ili
obavljanja vlastite djelatnosti, planiranje i raspoređivanje opreme i sredstava
za rad, utvrđivanje potreba, prioriteta i mjera unaprjeđenja zatvorskog sustava,
planiranje investicijskih ulaganja, sudjelovanje u izradi i provedbi plana
zapošljavanja i stručnog osposobljavanja i usavršavanja državnih službenika
kaznionica, zatvora, Centra za izobrazbu i odgojnih zavoda, međunarodnu suradnju
iz djelokruga odjela, sudjelovanje u izradi nacrta prijedloga propisa,
provođenje unutarnjeg nadzora iz svog djelokruga.
Za obavljanje poslova Odjela zapošljavanja zatvorenika ustrojavaju se sljedeći
odsjeci:
1)2.1. Odsjek za rad zatvorenika i maloljetnika
1)2.2. Odsjek za unaprjeđenje zatvorskog sustava i investicije.

1)2.1. Odsjek za rad zatvorenika i maloljetnika

U Odsjeku za rad zatvorenika i maloljetnika obavljaju se upravni i stručni
poslovi koji se odnose na nadzor zapošljavanja i rada zatvorenika i
maloljetnika, odobravanje nastavka rada zatvorenika kod poslodavca ili
obavljanja vlastite djelatnosti, prava zatvorenika i maloljetnika s temelja
rada, zaštite na radu, novčanih pomoći, nak­nada i nagrada te obavezne
ušteđevine, kantinu i polog zatvorenika i maloljetnika, planiranje i
raspoređivanje opreme i sredstava za rad, te obavlja i druge poslove iz svoga
područja.

1)2.2. Odsjek za unaprjeđenje zatvorskog sustava i investicije

U Odsjeku za unaprjeđenje zatvorskog sustava i investicije obavljaju se poslovi
utvrđivanja potreba, prioriteta i mjera unaprjeđenja zatvorskog sustava,
planiranje investicijskih ulaganja, sudjelovanje u izradi i provedbi programa
izobrazbe državnih službenika kaznionica, zatvora i odgojnih zavoda, međunarodnu
suradnju iz djelokruga odjela, sudjelovanje u izradi nacrta prijedloga propisa,
provođenje unutarnjeg nadzora, te obavlja i druge poslove iz ovog područja.

2) SLUŽBA TRETMANA

Članak 96.

U Službi tretmana obavljaju se upravni i stručni poslovi koji se odnose na
odlučivanje o kaznionici ili zatvoru u kojem će zatvorenik izdržavati kaznu
zatvora, klasifikaciju zatvorenika i maloljetnika, izradu i nadzor pojedinačnih
programa izvršavanja kazne zatvora i odgojne mjere upućivanja u odgojni zavod,
zdravstvenu zaštitu zatvorenika i maloljetnika, izobrazbu zatvorenika i
maloljetnika, stručna mišljenja o tijeku izvršavanja kazne zatvora i odgojne
mjere, sudjelovanje u nadzoru ostvarivanja prava zatvorenika i maloljetnika,
izvršavanje kaznenopravnih sankcija uvjetne osude sa zaštitnim nadzorom i rada
za opće dobro na slobodi, sudjelovanje u izradi i provedbi programa izobrazbe
državnih službenika u kaznionicama, zatvorima i odgojnim zavodima, izradu i
nadzor provođenja posebnih programa izvršavanja kazne zatvora i odgojne mjere,
vođenje svih evidencija zatvorenika i maloljetnika, međunarodnu suradnju,
sudjelovanje u izradi nacrta prijedloga propisa, provođenje unutarnjeg nadzora
iz svog djelokruga.
Za obavljanje poslova iz djelokruga Službe tretmana ustrojavaju se sljedeći
odjeli:
2)1. Odjel tretmana zatvorenika i maloljetnika
2)2. Odjel izvršavanja zaštitnog nadzora i rada za opće dobro.

*2)1. Odjel tretmana zatvorenika i maloljetnika*
Članak 97.

U Odjelu tretmana zatvorenika i maloljetnika obavljaju se upravni i stručni
poslovi koji se odnose na odlučivanje o kaznionici ili zatvoru u kojem će
zatvorenik izdržavati kaznu zatvora, klasifikaciju zatvorenika i maloljetnika,
izradu i nadzor provođenja posebnih programa izvršavanja kazne zatvora i odgojne
mjere, razvijanje i preispitivanje različitih programa postupanja, premještanje
zatvorenika u drugu kaznionicu ili zatvor, nadzor provođenja pojedinačnih
programa izvršavanja kazne zatvora i odgojne mjere, zdravstvenu zaštitu
zatvorenika i maloljetnika, izobrazbu zatvorenika i maloljetnika, sudjelovanje u
utvrđivanju potreba, prioriteta i mjera za unaprjeđenje zatvorskog sustava,
izradu stručnih mišljenja o tijeku izvršavanja kazne zatvora i odgojne mjere,
sudjelovanje u izradi i provedbi programa izobrazbe državnih službenika u
kaznionicama, zatvorima i odgojnim zavodima, statističku obradu podataka o
zatvorenicima i maloljetnicima, vođenje evidencija o zatvorenicima i
maloljetnicima, međunarodnu suradnju iz djelokruga odjela, sudjelovanje u izradi
nacrta prijedloga propisa, provođenje unutarnjeg nadzora iz svog djelokruga.

*2)2. Odjel izvršavanja zaštitnog nadzora i rada za opće dobro*
Članak 98.

U Odjelu izvršavanja zaštitnog nadzora i rada za opće dobro obavljaju se upravni
i stručni poslovi koji se odnose na organiziranje i izvršavanje zaštitnog
nadzora i rada za opće dobro na slobodi, sudjelovanje u izradi i provedbi
programa izobrazbe povjerenika i pomoćnika povjerenika, sudjelovanje u
utvrđivanju potreba, prioriteta i mjera za unaprjeđenje izvršavanja zaštitnog
nadzora, rada za opće dobro na slobodi i sigurnosnih mjera izrečenih uz kaznu
zatvora, pružanje stručne pomoći i nadzor izvršavanja zaštitnog nadzora i rada
za opće dobro na slobodi, nadzor nad izvršavanjem sigurnosnih mjera izrečenih uz
kaznu zatvora, izradu stručnih mišljenja o provođenju sigurnosnih mjera,
statističku obradu podataka, vođenje propisanih evidencija, međunarodnu suradnju
iz djelokruga odjela, sudjelovanje u izradi nacrta prijedloga propisa,
provođenje unutarnjeg nadzora iz svog djelokruga.

3) SLUŽBA OSIGURANJA

Članak 99.

Služba osiguranja obavlja upravne i stručne poslove koji se odnose na sigurnost
kaznionica, zatvora i odgojnih zavoda, sigurnost, unutarnji red i stegu
zatvorenika i maloljetnika, sudjelovanje službenika pravosudne policije u
provedbi pojedinačnog programa izvršavanja kazne zatvora i odgojne mjere, plan
osiguranja kaznionica, zatvora i odgojnih zavoda, sudjelovanje u utvrđivanju
potreba, prioriteta i mjera za unaprjeđenje zatvorskog sustava, primjenu
posebnih mjera sigurnosti prema zatvorenicima i sredstava prisile, davanje
mišljenja o prijamu u službu, postavljanje u zvanje službenika pravosudne
policije i njihov premještaj, nadzor objekata, vozila, naoružanja, sredstava
veze i ostale opreme, izradu programa izobrazbe i sudjelovanje u izobrazbi
zaposlenika, vođenje evidencije i izradu analize incidentnih situacija i
primjene sredstava prisile, međunarodnu suradnju iz djelokruga odjela,
sudjelovanje u izradi nacrta propisa, provođenje unutarnjeg nadzora iz svog
djelokruga.
Za obavljanje poslova iz djelokruga Službe osiguranja ustrojavaju se sljedeći
odjeli:
3)1. Odjel osiguranja kaznionica i zatvora
3)2. Odjel obrade podataka, posebnog postupanja i tehničke zaštite.

*3)1. Odjel osiguranja kaznionica i zatvora*
Članak 100.

Odjel osiguranja kaznionica, zatvora i odgojnih zavoda obavlja upravne i stručne
poslove koji se odnose na procjenu i analizu planova osiguranja, provođenje
mjera i organizaciju sigurnosti kaznionica, zatvora i odgojnih zavoda,
održavanje unutarnjeg reda i stege među zatvorenicima i maloljetnicima,
sudjelovanje u utvrđivanju potreba, prioriteta i mjera za unaprjeđenje
zatvorskog sustava, primjenu posebnih mjera sigurnosti prema zatvorenicima i
sredstava prisile, vođenje evidencije i izradu analize incidentnih situacija i
primjene sredstava prisile, praćenje sudjelovanja službenika pravosudne policije
u provedbi pojedinačnog programa postupanja, izradu programa izobrazbe i
sudjelovanje u izobrazbi zaposlenika, prijam u službu, postavljanje u zvanje i
premještaj službenika pravosudne policije, međunarodnu suradnju iz djelokruga
odjela, sudjelovanje u izradi prijedloga nacrta propisa, provođenje unutarnjeg
nadzora iz svog djelokruga.

*3)2. Odjel obrade podataka, posebnog postupanja i tehničke zaštite*
Članak 101.

Odjel obrade podataka, posebnog postupanja i tehničke zaštite prikuplja i
analizira podatke u odnosu na stanje sigurnosti, priprema i predlaže mjere
postupanja službenika pravosudne policije u izvanrednim situacijama u
kaznionicama i zatvorima, prati, nadzire i analizira provođenja programa za
tjelesnu pripremu službenika pravosudne policije u kaznionicama i zatvorima,
organizira stalno praćenje, izvješćivanje i postupanje radi održavanja i
provođenja mjera potrebnih za održavanje sigurnosti u kaznionicama i zatvorima,
prati i nadzire korištenje odore, opreme i specijalnih vozila, te utvrđuje
potrebe za odorama i opremom, predlaže sigurnosna rješenja u odnosu na
arhitektonske i građevinske zaštite prilikom adaptacije i izgradnje objekata
kaznionica i zatvora, te predlaže mjere za unaprjeđenja opreme i tehničke
zaštite radi podizanja razine sigurnosti u zatvorskom sustavu.

4) SLUŽBA ZA PROGRAMIRANJE I PRAĆENJE IZVRŠAVANJA KAZNE ZATVORA

Članak 102.

Služba za programiranje i praćenje izvršavanja kazne zatvora obavlja poslove
medicinske, socijalne, psihološke, pedagoške i kriminološke obrade zatvorenika u
svrhu njihove klasifikacije, predlaganje donošenja orijentacijskog programa
izvršavanja kazne zatvora, predlaganje kaznionica i zatvora gdje će zatvorenik
izdržavati kaznu zatvora i druge stručne poslove, praćenje i vrednovanje
programa izvršavanja kazne zatvora, predlaganje programa za unaprjeđenje rada te
stručnih uvjeta za izvođenje općih i posebnih programa izvršavanja.
Za obavljanje poslova iz djelokruga Službe za programiranje i praćenje
izvršavanja kazne zatvora ustrojavaju se sljedeći odjeli:
4)1. Odjel za dijagnostiku i programiranje
4)2. Odjel za vrednovanje i unaprjeđenje programa izvršavanja kazne zatvora.

*4)1. Odjel za dijagnostiku i programiranje*
Članak 103.

Odjel za dijagnostiku i programiranje obavlja poslove medicinske, socijalne,
psihološke, pedagoške i kriminološke obrade zatvorenika u svrhu njihove
klasifikacije, predlaganje donošenja orijentacijskog programa izvršavanja kazne
zatvora, predlaganje kaznionice i zatvora gdje će zatvorenik izdržavati kaznu
zatvora.
Za obavljanje poslova iz djelokruga Odjela za dijagnostiku i programiranje
ustrojavaju se sljedeći odsjeci:
4)1.1. Odsjek za dijagnostiku i programiranje
4)1.2. Odsjek za tretman i maticu zatvorenika.

4)1.1. Odsjek za dijagnostiku i programiranje

Odsjek za dijagnostiku i programiranje obavlja stručne poslove psihološke,
socijalne, medicinske i kriminološke obrade zatvorenika radi izrade
orijentacijskog programa i uvjeta izvršavanja kazne zatvora, te predlaganja
kaznionice, odnosno zatvora gdje će zatvorenik izdržavati kaznu zatvora. Prati
evaluaciju dijagnostičkih nalaza i predloženih programa izvršavanja kazne
zatvora.

4)1.2. Odsjek za tretman i maticu zatvorenika

Odsjek za tretman i maticu zatvorenika obavlja stručne poslove organizacije
boravka zatvorenika u Odjelu, njihovih dnevnih aktivnosti i doticaja s vanjskim
svijetom. Prikuplja od državnih tijela i obrađuje kvalitativne i kvantitativne
podatke o zatvoreniku i kaznenim djelima. Surađuje sa sucem izvršenja i drugim
državnim tijelima u pitanjima koji su od značenja za predlaganje kaznionice,
odnosno zatvora gdje će zatvorenik izdržavati kaznu zatvora. Sudjeluje u izradi
orijentacijskog programa izvršavanja kazne zatvora i predlaganju kaznionice,
odnosno zatvora gdje će zatvorenik izdržavati kaznu. Obavlja poslove matice
zatvorenika i izrađuje statistička i druga izvješća.

*4)2. Odjel za vrednovanje i unaprjeđenje programa izvršavanja kazne zatvora*
Članak 104.

Odjel za vrednovanje i unaprjeđenje programa izvršavanja kazne zatvora obavlja
stručne poslove koji se odnose na praćenje i vrednovanje programa izvršavanja
kazne zatvora, predlaganje programa za unaprjeđenje rada, stručnih uvjeta za
izvođenje općih i posebnih programa izvršavanja te analitičku obradu podataka o
izvršavanju kazne zatvora.

*II. KAZNIONICE*
Članak 105.

Za izvršavanje kazne zatvora izrečene u kaznenom i prekršajnom postupku,
sigurnosne mjere izrečene uz kaznu zatvora, kazne zatvora kojom je zamijenjena
novčana kazna izrečena u kaznenom i prekršajnom postupku, kazne maloljetničkog
zatvora i mjere pritvora, ustrojavaju se kaznionice kao posebne ustrojstvene
jedinice izvan sjedišta Uprave za zatvorski sustav.

Članak 106.

Za obavljanje poslova iz djelokruga kaznionica ustrojavaju se sljedeći odjeli:
1) Upravni odjel
2) Odjel osiguranja
3) Odjel tretmana
4) Odjel za rad i strukovnu izobrazbu zatvorenika
5) Odjel financijsko-knjigovodstvenih poslova
6) Odjel zdravstvene zaštite zatvorenika.
Odjele iz stavka 1. ovoga članka imaju Kaznionice u Lepoglavi, Glini, Lipovici –
Popovači, Požegi i Turopolju, u kojoj se za obavljanje poslova iz djelokruga
odjela tretmana ustrojavaju: Odjel tretmana zatvorenica, Odjel tretmana
zatvorenika i Odjel tretmana maloljetničkog zatvora.
Odjele iz stavka 1. ovoga članka pod 1), 3), 4), 5) i 6) ima Kaznionica u
Valturi, a odjele pod 1), 2), 3) i 6) ima Zatvorska bolnica.

1) Upravni odjel

Članak 107.

Upravni odjel obavlja upravno-pravne poslove, kadrovske,
financijsko-knjigovodstvene, osiguravanje smještaja, prehrane, opreme i pravne
pomoći zatvorenicima i maloljetnicima, organizacija rada i strukovne izobrazbe
zatvorenika, kantine, pologa, obračuna i isplate naknade za rad zatvorenicima i
maloljetnicima, zaštite ljudi i imovine u otvorenoj kaznionici, ostali poslovi
koji omogućuju upravljanje i rad kaznionice.
Za obavljanje poslova iz djelokruga Upravnog odjela ustrojavaju se sljedeći
pododsjeci:
1)1. Pododsjek pravnih, kadrovskih i općih poslova
1)2. Pododsjek prehrane
1)3. Pododsjek financijsko-knjigovodstvenih i općih poslova
1)4. Pododsjek dežurstva.
Pododsjeke iz stavka 2. ovoga članka pod 1)1, 1)2 i 1)4 ima Kaznionica u
Valturi, a pododsjek iz stavka 2. ovoga članka pod 1)1, 1)2 i 1)3 ima Zatvorska
bolnica.

1)1. Pododsjek pravnih, kadrovskih i općih poslova

Pododsjek pravnih, kadrovskih i općih poslova obavlja upravno-pravne poslove,
kadrovske poslove i druge poslove koji omogućavaju upravljanje i rad kaznionica.

*1)2. Pododsjek prehrane*

Pododsjek prehrane obavlja poslove pripreme i podjele hrane zatvorenicima,
državnim službenicima i namještenicima.

*1)3. Pododsjek financijsko-knjigovodstvenih poslova*

Pododsjek financijsko-knjigovodstvenih poslova obavlja poslove iz djelokruga
Odjela financijsko-knjigovodstvenih poslova.

*1)4. Pododsjek dežurstva*

Pododsjek dežurstva obavlja poslove zaštite ljudi i imovine, nadzora nad
provođenjem kućnog reda za zatvorenika, nadzor ulaska, izlaska i kretanja vozila
i osoba, protupožarne zaštite i druge stručne poslove.

2) Odjel osiguranja

Članak 108.

Odjel osiguranja obavlja poslove osiguranja kaznionice i zatvora, nadzora nad
zatvorenicima i maloljetnicima, održavanja unutarnjeg reda među zatvorenicima i
maloljetnicima, sudjelovanja u provedbi pojedinačnih programa izvršavanja kazne
zatvora i maloljetničkog zatvora, dežurstva, sprovođenja zatvorenika i
maloljetnika, izrade plana osiguranja, utvrđivanja potreba za
materijalno-tehničkim sredstvima i sigurnosnom opremom, protupožarne zaštite i
druge stručne poslove.
Za obavljanje poslova iz djelokruga Odjela osiguranja ustrojavaju se sljedeći
pododsjeci:
2)1. Pododsjek unutarnjeg osiguranja
2)2. Pododsjek vanjskog osiguranja
2)3. Pododsjek dežurstva
2)4. Pododsjek sprovođenja.
Pododsjeke iz stavka 2. ovoga članka za obavljanje poslova Odjela osiguranja
ustrojavaju se u Kaznionici u Glini i Lepoglavi.
Kaznionica u Požegi ima Pododsjek dežurstva, Pododsjek unutarnjeg osiguranja
maloljetničkog zatvora i Pododsjek osiguranja zatvorenica u kojima se obavljaju
poslovi iz djelokruga Pododsjeka unutarnjeg osiguranja, te Pododsjek osiguranja
zatvorenika i vanjskog osiguranja kaznionice u kojem se obavljaju poslovi iz
djelokruga Pododsjeka unutarnjeg i Pododsjeka vanjskog osiguranja.
Kaznionice u Lipovici – Popovači, Turopolju i Zatvorska bolnica imaju Pododsjek
unutarnjeg i vanjskog osiguranja u kojem se obavljaju poslovi iz stavka 2. ovoga
članka pod 2)1. i 2)2. te Pododsjek dežurstva.

*2)1. Pododsjek unutarnjeg osiguranja*

Pododsjek unutarnjeg osiguranja obavlja poslove unutarnjeg osiguranja održavanja
reda i stege među zatvorenicima, nadzor nad zatvorenicima, poslove sudjelovanja
u pojedinačnom programu izvršavanja kazne zatvora i maloljetničkog zatvora,
poslove materijalno-tehničkih sredstava i opreme te protupožarne zaštite,
unutarnjeg osiguranja poluotvorenih odjela i osiguranja zatvorenika na radu u
radionicama.

*2)2. Pododsjek vanjskog osiguranja*

Pododsjek vanjskog osiguranja obavlja poslove vanjskog osiguranja kaznionica i
zatvora, vanjskog osiguranja poluotvorenih odjela i poslove sprovođenja.

*2)3. Pododsjek dežurstva*

Pododsjek dežurstva obavlja poslove dežurstva, koordinacije osiguranja na
odjelima za smještaj zatvorenika i vanjskog osiguranja u kaznionicama.

*2)4. Pododsjek sprovođenja*

Pododsjek sprovođenja obavlja poslove sprovođenja zatvorenika.

3) Odjel tretmana

Članak 109.

Odjel tretmana obavlja poslove predlaganja, provedbe i praćenja pojedinačnih
programa izvršavanja kazne zatvora i maloljetničkog zatvora, izvršavanja
sigurnosnih mjera izrečenih uz kaznu zatvora, izobrazbe zatvorenika i
maloljetnika, organiziranja slobodnog vremena zatvorenika, izrade stručnog
mišljenja u svezi s tijekom izvršavanja kazne zatvora, sigurnosne mjere izrečene
uz kaznu zatvora, vođenja propisanih evidencija zatvorenika i maloljetnika, i
drugi stručni poslovi.
Za obavljanje poslova iz djelokruga Odjela tretmana ustrojavaju se sljedeći
odsjeci:
3)1. Odsjek prijama i otpusta zatvorenika
3)2. Odsjek provedbe programa izvršavanja kazne zatvora
3)3. Odsjek matice zatvorenika.

*3)1. Odsjek prijama i otpusta zatvorenika*

Odsjek prijama i otpusta zatvorenika ustrojenog u Odjelu tretmana Kaznionice u
Lepoglavi obavlja poslove upoznavanja s osobnim i kriminološkim osobinama
zatvorenika, izrade konačnog prijedloga pojedinačnog programa izvršavanja kazne
zatvora, utvrđivanja potrebe za posebnim programima postupanja i njihovo
provođenje, upoznavanja zatvorenika s pojedinačnim programom izvršavanja i
kućnim redom, pravima i obvezama zatvorenika, izrade programa prihvata poslije
otpusta i otpuštanja zatvorenika.
Poslove iz stavka 1. ovoga članka te matice, u Kaznionici u Požegi u odnosu na
zatvorenice obavlja Odjel tretmana zatvorenica, u odnosu na zatvorenike Odjel
tretmana zatvorenika, a u odnosu na maloljetnički zatvor Odjel tretmana
maloljetničkog zatvora.

*3)2. Odsjek provedbe programa izvršavanja kazne zatvora*

Odsjek provedbe programa izvršavanja kazne zatvora, ustrojenog u Odjelu tretmana
Kaznionice u Lepoglavi, obavlja poslove provedbe pojedinačnih programa
izvršavanja kazne zatvora, procjenjivanja uspješnosti pojedinačnog programa
izvršavanja kazne zatvora, predlaganja izmjena pojedinačnog programa izvršavanja
kazne zatvora, provođenja posebnih programa postupanja, izrade stručnih
mišljenja o tijeku izvršavanja kazne zatvora, vođenja stručnog tima za
izvršavanje kazne zatvora.
Poslove iz stavka 1. ovoga članka u Kaznionici u Požegi obavlja Odjel tretmana
zatvorenica, Odjel tretmana zatvorenika i Odjel tretmana u maloljetničkom
zatvoru.

*3)3. Odsjek matice zatvorenika*

Odsjek matice zatvorenika, ustrojen u Kaznionici u Lepoglavi obavlja poslove
vođenja podataka matice zatvorenika, računanje isteka izdržavanja kazne te
izrade i obrade statističke podataka o zatvorenicima i tijeku izdržavanja kazne
zatvora.
Poslove iz stavka 1. ovoga članka u kaznionicama u Glini, Lipovici – Popovači,
Turopolju i Valtiri obavlja Odjel tretmana, a u Kaznionici u Požegi u odnosu na
zatvorenice obavlja Odjel tretmana zatvorenica, u odnosu na zatvorenike Odjel
tretmana zatvorenika a u odnosu na maloljetnički zatvor obavlja Odjel tretmana
maloljetničkog zatvora.

4) Odjel za rad i strukovnu izobrazbu

Članak 110.

Odjel za rad i strukovnu izobrazbu zatvorenika obavlja poslove organiziranja,
provedbe i praćenja rada zatvorenika i maloljetnika, strukovne izobrazbe
zatvorenika, osposobljavanja za obavljanje poslova i korištenje sredstava
zaštite na radu, organiziranja i provedbe prodaje viška proizvoda koji nisu
namijenjeni za potrebe zatvorskog sustava, i druge stručne poslove.
Za obavljanje poslova iz djelokruga Odjela za rad i strukovnu izobrazbu
zatvorenika ustrojavaju se sljedeći pododsjeci:
4)1. Pododsjek poljoprivredna radionica
4)2. Pododsjek metalska radionica
4)3. Pododsjek radionica održavanja
4)4. Pododsjek radno-terapijska radionica
4)5. Pododsjek radionica ugostiteljstva
4)6. Pododsjek grafička radionica
4)7. Pododsjek krojačka radionica
4)8. Pododsjek radionica šljunčara i proizvodnja betonske robe
4)9. Pododsjek radionica kamenolom
4)10. Pododsjek radionica servisa sa stanicom za tehnički pregled
4)11. Pododsjek drvoprerađivačka radionica.

4)1. Pododsjek poljoprivredna radionica

Pododsjek poljoprivredna radionica ustrojen u Odjelu za rad i strukovnu
izobrazbu zatvorenika u Kaznionici u Glini, Lepoglavi, Lipovici – Popovači,
Požegi, Turopolju i Valturi obavlja poslove proizvodnje poljoprivrednih
proizvoda, stočarstva i strukovne izobrazbe zatvorenika.

4)2. Pododsjek metalska radionica

Pododsjek metalska radionica ustrojen u Odjelu za rad i strukovnu izobrazbu
zatvorenika u Kaznionici u Glini, Lepoglavi, Lipovici – Popovači i Požegi
obavlja poslove obrade metala, proizvodnje metalnih proizvoda i strukovne
izobrazbe zatvorenika.

4)3. Pododsjek radionica održavanja

Pododsjek radionica održavanja ustrojen u Odjelu za rad i strukovnu izobrazbu
zatvorenika u Kaznionici u Glini, Lepoglavi, Lipovici – Popovači, Požegi,
Turopolju i Valturi obavlja poslove održavanja vozila, strojeva, uređaja,
mehanizacije i strukovne izobrazbe zatvorenika.
Pododsjek radionica održavanja u Kaznionici u Lipovici – Popovači osim poslova
iz stavka 1. ovoga članka obavlja i poslove održavanja graditeljstva, a u
Kaznionici u Turopolju i poslove izrade kartonskih proizvoda.

4)4. Pododsjek radno-terapijska radionica

Pododsjek radno-terapijska radionica ustrojen u Odjelu za rad i strukovnu
izobrazbu zatvorenika u Kaznionici u Lepoglavi, Lipovici –
Popovači i Valturi obavlja poslove bačvarije, rezbarije, slikarstva, intarzije,
košaračije, keramike, sastavljanje olovaka i druge poslove koje mogu raditi
zatvorenici starije životne dobi i invalidi, te strukovne izobrazbe zatvorenika.

4)5. Pododsjek radionica ugostiteljstva

Pododsjek radionica ugostiteljstva ustrojen u Odjelu za rad i strukovnu
izobrazbu zatvorenika u Kaznionici u Lepoglavi i Požegi obavlja poslove
ugostiteljstva i strukovne izobrazbe zatvorenika.

4)6. Pododsjek grafička radionica

Pododsjek grafička radionica ustrojen u Odjelu za rad i strukovnu izobrazbu
zatvorenika u Kaznionici u Glini, obavlja poslove tiskanja i drugih grafičkih
djelatnosti te strukovne izobrazbe zatvorenika.

4)7. Pododsjek krojačka radionica

Pododsjek krojačka radionica ustrojen u Odjelu za rad i strukovnu izobrazbu
zatvorenika u Kaznionici u Požegi, obavlja poslove proizvodnje tekstilne robe i
strukovne izobrazbe zatvorenica.

4)8. Pododsjek šljunčara i proizvodnja betonske robe

Pododsjek šljunčara i proizvodnja betonske robe ustrojen u Odjelu za rad i
strukovnu izobrazbu zatvorenika u Kaznionici u Turopolju obavlja poslove
eksploatacije šljunka, proizvodnje betonskih proizvoda i strukovne izobrazbe
zatvorenika.

4)9. Pododsjek radionica kamenoloma

Pododsjek radionica kamenoloma ustrojen u Odjelu za rad i strukovnu izobrazbu
zatvorenika u Kaznionici u Valturi obavlja poslove eksploatacije kamena, izrade
betonskih proizvoda i strukovne izobrazbe zatvorenika.

4)10. Pododsjek radionica servisa sa stanicom za tehnički pregled vozila

Pododsjek radionica servisa sa stanicom za tehnički pregled vozila ustrojen u
Odjelu za rad i strukovnu izobrazbu zatvorenika u Kaznionici u Valturi obavlja
poslove održavanja vozila, strojeva, uređaja, mehanizacije, servisiranja vozila
i tehničkog pregleda vozila, te strukovne izobrazbe zatvorenika.
Za obavljanje poslova iz djelokruga radionica servisa sa stanicom za tehnički
pregled vozila ustrojavaju se sljedeći odjeljci:
4)10.1. Odjeljak radionica servisa
4)10.2. Odjeljak stanica za tehnički pregled vozila.

4)10.1. Odjeljak radionica servisa

Odjeljak radionica servisa ustrojen u Pododsjeku radionica servisa sa stanicom
za tehnički pregled vozila u Kaznionici u Valturi obavlja poslove održavanja
vozila, strojeva, uređaja, mehanizacije, servisiranja vozila, te zapošljavanja i
strukovne izobrazbe zatvorenika.

4)10.2. Odjeljak stanice za tehnički pregled vozila

Odjeljak stanice za tehnički pregled vozila ustrojen u Pododsjeku radionica,
servisa sa stanicom za tehnički pregled vozila u Kaznionici u Valturi obavlja
tehnički pregled vozila, te zapošljavanja i strukovne izobrazbe zatvorenika.

4)11. Pododsjek drvoprerađivačka radionica

Pododsjek drvoprerađivačka radionica ustrojen u Odjelu za rad i strukovnu
izobrazbu zatvorenika u Kaznionici u Lepoglavi obavlja poslove prerade drva,
rezbarije i intarzije te strukovne izobrazbe zatvorenika.

5) Odjel financijsko-knjigovodstvenih poslova

Članak 111.

Odjel financijsko-knjigovodstvenih poslova ustrojen u Kaznionici u Glini,
Lepoglavi, Lipovici – Popovači, Požegi, Turopolju i Valturi obavlja poslove
financijsko-planske, knjigovodstva, materijalnog poslovanja i nabave, kantine,
pologa, obračuna i isplate naknade za rad zatvorenicima i maloljetnicima,
poslove procjene i prodaje predmeta nastalih radom zatvorenika u njegovom
slobodnom vremenu, informatike i druge stručne poslove.

6) Odjel zdravstvene zaštite zatvorenika

Članak 112.

Odjel zdravstvene zaštite zatvorenika ustrojen u Kaznionicama u Glini,
Lepoglavi, Lipovici – Popovači, Požegi, Turopolju, Valturi i Zatvorskoj bolnici
obavlja poslove liječenja zatvorenika i maloljetnika, sudjelovanja u provedbi
pojedinačnog programa izvršavanja kazne zatvora i druge stručne poslove.
Za obavljanje poslova iz djelokruga Odjela zdravstvene zaštite zatvorenika u
Zatvorskoj bolnici ustrojavaju se sljedeći odsjeci i pododsjeci:
6)1. Odsjek kirurgije
6)2. Odsjek interne medicine
6)3. Odsjek neurologije i psihijatrije
6)4. Odsjek plućnih i zaraznih bolesti
6)5. Odsjek forenzičke psihijatrije
6)6. Pododsjek hematološko-biokemijskog laboratorija
6)7. Pododsjek glavnog medicinskog tehničara/sestre.

*6)1. Odsjek kirurgije*

Odsjek kirurgije ustrojen u Odjelu zdravstvene zaštite Zatvorske bolnice obavlja
poslove specijalističkog liječenja zatvorenika i maloljetnika iz područja
kirurgije.

*6)2. Odsjek interne medicine*

Odsjek interne medicine ustrojen u Odjelu zdravstvene zaštite Zatvorske bolnice
obavlja poslove liječenja zatvorenika i maloljetnika iz područja interne
medicine.

*6)3. Odsjek neurologije i psihijatrije*

Odsjek neuropsihijatrije ustrojen u Odjelu zdravstvene zaštite Zatvorske bolnice
obavlja poslove neuropsihijatrijskog liječenja zatvorenika i maloljetnika.

*6)4. Odsjek plućnih i zaraznih bolesti*

Odsjek plućnih i zaraznih bolesti ustrojen u Odjelu zdravstvene zaštite
Zatvorske bolnice obavlja poslove liječenja plućnih i zaraznih bolesti
zatvorenika i maloljetnika.

*6)5. Odsjek forenzičke psihijatrije*

Odsjek forenzičke psihijatrije ustrojen u Odjelu zdravstvene zaštite Zatvorske
bolnice obavlja poslove izvršavanja sigurnosne mjere obveznog psihijatrijskog
liječenja izrečene uz kaznu zatvora.

*6)6. Pododsjek hematološko-biokemijskog laboratorija*

Pododsjek hematološko-biokemijskog laboratorija u Odjelu zdravstvene zaštite
Zatvorske bolnice obavlja poslove hematološko-bio­kemijskih pretraga za potrebe
liječenja zatvorenika i maloljetnika.

*6)7. Pododsjek glavnoga medicinskog tehničara/sestre*

Pododsjek glavnoga medicinskog tehničara/sestre ustrojen u Odjelu zdravstvene
zaštite Zatvorske bolnice obavlja poslove provedbe propisanog liječenja i
zdravstvene njege zatvorenika i maloljetnika, podjele terapije, indiciranih
pretraga i prehrane zatvorenika i maloljetnika.

III. ZATVORI

Članak 113.

Za obavljanje poslova izvršavanja mjere pritvora, izvršavanja kazne zatvora,
izvršavanja kazne zatvora izrečene u prekršajnom postupku, osiguranje zatvora,
održavanje unutarnjeg reda među zatvorenicima i nadzor nad zatvorenicima,
dežurstva i sprovođenja zatvorenika, osiguravanja smještaja prehrane, opreme i
pravne pomoći zatvorenicima, organizacije rada i strukovne izobrazbe
zatvorenika, zdravstvene zaštite zatvorenika, vođenja propisanih evidencija,
kadrovske i financijsko-knjigovodstvene poslove i ostale poslove koji omogućuju
upravljanje i rad zatvora ustrojavaju se zatvori kao posebne ustrojstvene
jedinice izvan sjedišta Uprave za kazneni sustav.
Za obavljanje poslova iz djelokruga zatvora ustrojavaju se sljedeći odjeli:
1) Upravni odjel
2) Odjel osiguranja
3) Odjel tretmana
4) Odjel financijsko-knjigovodstvenih poslova
5) Odjel zdravstvene zaštite.
Odjele iz stavka 2. ovoga članka ima Zatvor u Zagrebu.
Odjele iz stavka 2. ovoga članka pod 1), 2), 3) i 5) ima Zatvor u Gospiću,
Osijeku, Puli, Rijeci, Splitu, Šibeniku i Varaždinu.
Odjel iz stavka 2. ovoga članka pod 2) ima Zatvor u Bjelovaru, Dubrovniku,
Karlovcu, Požegi, Sisku i Zadru.

1) Upravni odjel

Članak 114.

Upravni odjel obavlja upravno-pravne poslove, kadrovske,
financijsko-knjigovodstvene, osiguravanje smještaja, prehrane, opreme i pravne
pomoći zatvorenicima i maloljetnicima, organizacija rada i strukovne izobrazbe
zatvorenika, kantine, pologa, obračuna i isplate naknade za rad zatvorenicima i
maloljetnicima, te ostali poslovi koji omogućuju upravljanje i rad zatvora.
Za obavljanje poslova iz djelokruga Upravnog odjela ustrojavaju se sljedeći
pododsjeci:
1)1. Pododsjek pravnih, kadrovskih i općih poslova
1)2. Pododsjek financijsko-knjigovodstvenih i općih poslova
1)3. Pododsjek za rad i strukovnu izobrazbu zatvorenika
1)4. Pododsjek prehrane
1)5. Pododsjek kadrovskih poslova i pisarnice.
Pododsjek iz stavka 2. ovoga članka pod 1)1., 1)3., 1)4. i 1)5. ustrojava se u
Zatvoru u Zagrebu.
Pododsjek iz stavka 2. ovoga članka pod 1)2. ustrojava se u Zatvoru u Gospiću,
Puli, Osijeku, Rijeci, Splitu, Šibeniku i Varaždinu.
Pododsjek iz stavak 2. ovoga članka pod 1)3. ustrojava se u Zatvoru u Gospiću,
Puli i Šibeniku.

1)1. Pododsjek pravnih, kadrovskih i općih poslova

Pododsjek pravnih, kadrovskih i općih poslova obavlja upravno-pravne poslove,
kadrovske, opće i druge poslove koji omogućavaju upravljanje i rad zatvora.

1)2. Pododsjek financijsko-knjigovodstvenih i općih poslova

Pododsjek financijsko-knjigovodstvenih i općih poslova obavlja poslove iz
djelokruga Odjela financijsko-knjigovodstvenih poslova i Upravnog odjela.

1)3. Pododsjek za rad i strukovnu izobrazbu zatvorenika

Pododsjek za rad i strukovnu izobrazbu zatvorenika obavlja poslove
organiziranja, provedbe i praćenja rada zatvorenika, strukovne izobrazbe
zatvorenika, osposobljavanja za obavljanje poslova i korištenje sredstava
zaštite na radu, organiziranja i prodaje viška proizvoda koji nisu namijenjeni
za potrebe zatvorskog sustava i druge stručne poslove.

1)4. Pododsjek prehrane

Pododsjek prehrane obavlja poslove pripreme i podjele hrane zatvorenicima,
državnim službenicima i namještenicima.

1)5. Pododsjek kadrovskih poslova i pisarnice

Pododsjek kadrovskih poslova i pisarnice obavlja poslove vezane uz prijam, tijek
i prestanak službe odnosno rada, izdavanja potvrda u svezi sa službom odnosno
radom iz očevidnika, te poslove prijama i dostave pošte, raspoređivanja akata,
arhiviranja i čuvanja registraturne građe nastale radom zatvora.

2) Odjel osiguranja

Članak 115.

Odjel osiguranja obavlja poslove osiguranja zatvora, nadzora nad zatvorenicima i
maloljetnicima, održavanja unutarnjeg reda među zatvorenicima i maloljetnicima,
sudjelovanja u provedbi pojedinačnih programa izvršavanja kazne zatvora i
maloljetničkog zatvora, dežurstva, sprovođenja zatvorenika i maloljetnika,
izrade plana osiguranja, utvrđivanja potreba za materijalno-tehničkim sredstvima
i sigurnosnom opremom, protupožarne zaštite i druge stručne poslove.
Za obavljanje poslova iz djelokruga Odjela osiguranja ustrojavaju se sljedeći
pododsjeci:
2)1. Pododsjek unutarnjeg osiguranja
2)2. Pododsjek vanjskog osiguranja
2)3. Pododsjek unutarnjeg i vanjskog osiguranja
2)4. Pododsjek dežurstva
2)5. Podosjek sprovođenja
2)6. Pododsjek za organizaciju i prijevoz zatvorenika i održavanje vozila.
Pododsjeke iz stavka 2. ovoga članka pod 2)1., 2)2., 2)4., 2)5. i 2)6. ustrojava
Zatvor u Zagrebu.
Pododsjeke iz stavka 2. ovoga članka pod 2)3. i 2)4. ustrojava Zatvor u
Bjelovaru, Dubrovniku, Gospiću, Karlovcu, Osijeku, Požegi, Puli, Rijeci, Sisku,
Splitu, Šibeniku, Varaždinu i Zadru.

2)1. Pododsjek unutarnjeg osiguranja

Pododsjek unutarnjeg osiguranja obavlja poslove unutarnjeg osiguranja održavanja
reda i stege među zatvorenicima, nadzor nad zatvorenicima, poslove sudjelovanja
u pojedinačnom programu izvršavanja kazne zatvora i maloljetničkog zatvora,
poslove materijalno-tehničkih sredstava i opreme te protupožarne zaštite,
unutarnjeg osiguranja poluotvorenih odjela i osiguranja zatvorenika na radu u
radionicama.

2)2. Pododsjek vanjskog osiguranja

Pododsjek vanjskog osiguranja obavlja poslove vanjskog osiguranja zatvora.

2)3. Pododsjek unutarnjeg i vanjskog osiguranja

Pododsjek unutarnjeg i vanjskog osiguranja obavlja poslove unutarnjeg osiguranja
održavanja reda i stege među zatvorenicima, nadzor nad zatvorenicima, poslove
sudjelovanja u pojedinačnom programu izvršavanja kazne zatvora i maloljetničkog
zatvora, poslove materijalno-tehničkih sredstava i opreme te protupožarne
zaštite, unutarnjeg osiguranja poluotvorenih odjela i osiguranja zatvorenika na
radu u radionicama, te poslove vanjskog osiguranja zatvora.

2)4. Pododsjek dežurstva

Pododsjek dežurstva obavlja poslove dežurstva, koordinacije osiguranja na
odjelima za smještaj zatvorenika i vanjskog osiguranja u zatvorima.

2)5. Pododsjek sprovođenja

Pododsjek sprovođenja obavlja poslove sprovođenja zatvorenika i maloljetnika.

2)6. Pododsjek za organizaciju i prijevoz zatvorenika i održavanje vozila

Pododsjek za organizaciju i prijevoz zatvorenika i održavanje vozila obavlja
poslove organizacije i prijevoza zatvorenika, poslove vezane za registraciju
službenih vozila, tehničku ispravnost i održavanje.

3) Odjel tretmana

Članak 116.

Odjel tretmana obavlja poslove predlaganja, provedbe i praćenja pojedinačnih
programa izvršavanja kazne zatvora i maloljetničkog zatvora, zdravstvene zaštite
zatvorenika i maloljetnika, izvršavanja sigurnosnih mjera izrečenih uz kaznu
zatvora, izobrazbe zatvorenika i maloljetnika, organiziranja slobodnog vremena
zatvorenika, izrade stručnog mišljenja u svezi s tijekom izvršavanja kazne
zatvora, sigurnosne mjere izrečene uz kaznu zatvora, vođenja propisanih
evidencija zatvorenika i maloljetnika i druge stručne poslove.
Za obavljanje poslova iz djelokruga Odjela tretmana ustrojavaju se sljedeći
odsjeci:
3)1. Odsjek matične evidencije
3)2. Odsjek provedbe programa izvršavanja kazne zatvora.
Odsjeke iz stavka 2. ovoga članka pod 3)1. i 3)2. ustrojava Zatvor u Zagrebu.

3)1. Odsjek matične evidencije

Odsjek matične evidencije ustrojen u Odjelu tretmana Zatvora u Zagrebu obavlja
poslove iz djelokruga Odjela tretmana koji se odnosi na vođenje podataka o
zatvorenicima, isteku pritvora i kazne zatvora te obrade statističkih podataka o
zatvorenicima i tijeku izvršavanja pritvora i kazne zatvora.

3)2. Odsjek provedbe programa izvršavanja kazne zatvora

Odsjek provedbe programa izvršavanja kazne zatvora ustrojen u Zatvoru u Zagrebu
obavlja poslove iz djelokruga Odjela tretmana koji se odnose na provođenje
pojedinačnih programa izvršavanja kazne zatvora.

4) Odjel financijsko-knjigovodstvenih poslova

Članak 117.

Odjel financijsko-knjigovodstvenih poslova obavlja poslove financijsko-planske,
knjigovodstva, materijalnog poslovanja i nabave, kantine, pologa, obračuna i
isplate naknade za rad zatvorenicima i maloljetnicima, poslove procjene i
prodaje predmeta nastalih radom zatvorenika u njegovom slobodnom vremenu,
informatike i druge stručne poslove.

*IV. CENTAR ZA IZOBRAZBU*
Članak 118.

Centar za izobrazbu ustrojava se kao posebna ustrojstvena jedinica koja obavlja
stručnu izobrazbu zaposlenika Uprave za zatvorski sustav.
Izobrazba zaposlenika Uprave za zatvorski sustav obavlja se tečajevima i
seminarima, a odnosi se na izobrazbu:
– vježbenika službenika osiguranja kaznionica, zatvora i odgojnih zavoda;
– službenika osiguranja kaznionica, zatvora i odgojnih zavoda;
– ovlaštenih službenih osoba u obavljanju stručnih poslova u svezi s
izvršavanjem kazne zatvora, mjere pritvora i odgojne mjere upućivanja u odgojni
zavod;
– ovlaštenih službenih osoba u komunikaciji sa zatvorenicima i odgajanicima;
– službenika i namještenika za izvršavanje njihovih poslova i zadaća;
– povjerenika na izvršavanju rada za opće dobro na slobodi i uvjetne osude sa
zaštitnim nadzorom.
Sjedište Centra je u Lipovici – Popovači.

14. SAMOSTALNI SEKTOR ZA ZEMLJIŠNOKNJIŽNO PRAVO

Članak 119.

Samostalni sektor za zemljišnoknjižno pravo izrađuje nacrte prijedloga zakona i
podzakonskih akata kojima se uređuju zemljišne knjige, unutarnji ustroj
Samostalnog sektora, vođenje zemljišnih knjiga i zemljišnoknjižni postupak,
sudjeluje u ostvarivanju programa razvoja EOP-zemljišnih knjiga kao i u drugim
programima i poslovima uređenja posjedovne i vlasničke evidencije proizašlim iz
posebnih propisa, pruža stručnu pomoć i nadzire rad zemljišnoknjižnih odjela u
sudovima, sudjeluje u izradi programa i stručnog osposobljavanja
zemljišnoknjižnih službenika, te obavlja druge poslove u svezi zemljišnih
knjiga.
Za obavljanje poslova iz djelokruga Sektora za zemljišnoknjižno pravo
ustrojavaju se sljedeći odjeli:
14.1. Odjel za upravljanje bazom zemljišnih podataka
14.2. Odjel za zemljišnoknjižnu administraciju.

*14.1. Odjel za upravljanje bazom zemljišnih podataka*
Članak 120.

Odjel za upravljanje bazom zemljišnih podataka obavlja poslove u vezi vođenja
zemljišnih knjiga i zemljišnoknjižnog postupka, te sudjeluje u ostvarivanju
programa razvoja EOP-zemljišnih knjiga kao i u drugim programima i poslovima
uređenja posjedovne i vlasničke evidencije proizašle iz posebnih propisa.

*14.2. Odjel za zemljišnoknjižnu administraciju*
Članak 121.

Odjel za zemljišnoknjižnu administraciju izrađuje nacrte prijedloga zakona i
podzakonskih akata kojima se uređuju zemljišne knjige, unutarnji ustroj, pruža
stručnu pomoć i nadzire rad zemljišnoknjižnih odjela u sudovima, sudjeluje u
izradi programa i stručnog osposobljavanja zemljišnoknjižnih službenika, te
obavlja druge poslove u svezi zemljišnih knjiga.

15. SAMOSTALNI ODJEL ZA UNUTARNJU REVIZIJU

Članak 122.

Samostalni odjel za unutarnju reviziju provodi unutarnje revizije u
Ministarstvu, pravosudnim i kaznenim tijelima, daje stručna mišljenja i ima
savjetodavnu ulogu s ciljem dodavanja vrijednosti i poboljšanja poslovanja
Ministarstva, pravosudnih i kaznenih tijela. Odjel procjenjuje sustave, procese
i sustav unutarnjih kontrola na temelju procjene rizika; provodi unutarnje
revizije u skladu s najboljom strukovnom praksom i standardima unutarnje
revizije usklađenima s Međunarodnim standardima unutarnje revizije i kodeksom
strukovne etike unutarnjih revizora; testira, analizira i ocjenjuje sve poslovne
funkcije iz nadležnosti Ministarstva; provodi pojedinačne unutarnje revizije i
daje preporuke ministru u svrhu postizanja veće učinkovitosti i djelotvornosti
sustava; izrađuje strateške i operativne planove revizije; obavlja posebne
revizije na zahtjev ministra ili prema potrebi; obavlja reviziju o korištenju
sredstava Europske unije i drugih međunarodnih organizacija i institucija;
izrađuje izvješća o obavljenoj unutarnjoj reviziji koja podnosi ministru; prati
provedbu preporuka navedenih u izvješćima iz prethodno obavljenih revizija;
izrađuje periodična i godišnja izvješća o radu Odjela i dostavlja ih nadležnim
institucijama i osobama u skladu s važećim propisima; surađuje s Upravom za
harmonizaciju unutarnje revizije i financijske kontrole, što uključuje i obvezu
dostave strateških i godišnjih planova te godišnjeg izvješća toj Upravi; prati i
predlaže stalnu edukaciju unutarnjih revizora u skladu s Međunarodnim
standardima unutarnje revizije; procjenjuje praćenje provedbe preporuka Državnog
ureda za reviziju.

IV. UPRAVLJANJE MINISTARSTVOM

Članak 123.

Ministar predstavlja ministarstvo i upravlja njegovim radom.
U slučaju odsutnosti ili spriječenosti, ministra zamjenjuje državni tajnik kojeg
odredi ministar.
Radom Tajništva Ministarstva upravlja tajnik Ministarstva.
Radom upravnih organizacija u sastavu Ministarstva upravljaju ravnatelji.
Radom Uprave za zatvorski sustav upravlja ravnatelj koji je ujedno i čelnik
Središnjeg ureda Uprave za zatvorski sustav.
Radom Pravosudne akademije upravlja ravnatelj.
Radom Samostalnog sektora za zemljišnoknjižno pravo upravlja načelnik sektora.
Radom Samostalnog odjela za unutarnju reviziju upravlja načelnik.

Članak 124.

Na čelu Kabineta ministra je tajnik Kabineta.
Radom sektora upravlja načelnik sektora.
Radom službe u Središnjem uredu Uprave za zatvorski sustav upravlja načelnik
službe.
Radom odjela upravlja načelnik odjela.
Kaznionicama i zatvorima upravljaju upravitelji.
Centrom za izobrazbu upravlja voditelj s položajem načelnika odjela.
Na čelu odsjeka u odjelima su voditelji.
Na čelu pododsjeka u odsjecima su voditelji.
Na čelu odjeljka u pododsjecima su voditelji.

Članak 125.

Državni tajnici odgovorni su za svoj rad ministru i Vladi Republike Hrvatske.
Tajnik Ministarstva za svoj rad odgovoran je ministru.
Ravnatelji uprava za svoj rad odgovorni su ministru.
Ravnatelj Uprave za zatvorski sustav odgovoran je za svoj rad ministru i Vladi
Republike Hrvatske.
Ravnatelj Pravosudne akademije za svoj rad odgovoran je ministru.
Načelnik sektora u sastavu Tajništva Ministarstva odgovoran je za svoj rad
Tajniku Ministarstva i ministru.
Načelnici sektora u sastavu uprava odgovorni su za svoj rad ravnatelju uprave i
ministru.
Načelnici službe u Središnjem uredu odgovorni su za svoj rad ravnatelju Uprave
za zatvorski sustav i ministru.
Načelnici odjela u sastavu Tajništva Ministarstva odgovorni su za svoj rad
načelniku sektora, Tajniku Ministarstva i ministru.
Načelnici odjela u sastavu Tajništva ministarstva koji nisu ustrojeni unutar
sektora za svoj rad odgovorni su tajniku ministarstva i ministru.
Načelnici odjela u sastavu uprava odgovorni su za svoj rad načelniku sektora,
ravnatelju i ministru.
Načelnici odjela u sastavu uprava koji nisu ustrojeni unutar sektora odgovorni
su za svoj rad ravnatelju uprave i ministru.
Načelnici odjela u Središnjem uredu odgovorni su za svoj rad načelniku službe,
ravnatelju Uprave za zatvorski sustav i ministru.
Upravitelj Centra za izobrazbu za svoj rad odgovoran je ravnatelju Uprave za
zatvorski sustav i ministru.
Upravitelji kaznionica i zatvora odgovorni su za svoj rad ravnatelju Uprave za
zatvorski sustav i ministru.
Pomoćnici upravitelja kaznionica i zatvora odgovorni su za svoj rad upravitelju,
ravnatelju Uprave za zatvorski sustav i ministru.
Načelnici odjela u kaznionicama i zatvorima odgovorni su za svoj rad
upravitelju, ravnatelju Uprave i ministru.
Načelnik Samostalnog sektora za zemljišnoknjižno pravo za svoj rad odgovoran je
ministru.
Načelnik Samostalnog odjela za unutarnju reviziju za svoj rad odgovoran je
ministru.

Članak 126.

Savjetodavno tijelo ministra je Kolegij ministra.
Kolegij ministra u širem sastavu obuhvaća: državne tajnike, ravnatelje uprava i
tajnika ministarstva, te tajnika Kabineta ministra.
Kolegij ministra u užem sastavu obuhvaća: državne tajnike, tajnika ministarstva
i tajnika kabineta ministra.
Ostali službenici Ministarstva pozivaju se na sjednice Kolegija po potrebi.

V. RADNO VRIJEME MINISTARSTVA

Članak 127.

Ministarstvo radi u tijeku radnog dana u vremenu od 7:30 odnosno 8:30 do 15:30
odnosno 16:30 sati.

VI. OKVIRNI BROJ SLUŽBENIKA I NAMJEŠTENIKA MINISTARSTVA

Članak 128.

Poslove i zadatke iz djelokruga Ministarstva, ovisno o vrsti, složenosti,
stručnoj spremi i drugim uvjetima, obavljaju državni službenici i namještenici,
raspoređeni na radna mjesta, u skladu s propisima.
Okvirni broj državnih službenika i namještenika potrebnih za obavljanje poslova
iz djelokruga Ministarstva nalazi se u tablici koja je sastavni dio ove Uredbe i
koja se ne objavljuje u »Narodnim novinama«.

VII. PRIJELAZNE I ZAVRŠNE ODREDBE

Članak 129.

Pitanja od značenja za rad Ministarstva koja nisu uređena Zakonom, Uredbom o
načelima za unutarnje ustrojstvo tijela državne uprave i ovom Uredbom, uredit će
se Pravilnikom o unutarnjem redu Ministarstva pravosuđa.
Pravilnikom iz stavka 1. utvrdit će se radna mjesta za državne službenike i
namještenike s naznakom njihovih osnovnih poslova i zadaća te stručnih uvjeta
potrebnih za njihovo obavljanje, njihove ovlasti i odgovornosti, te druga
pitanja od značenja za rad Ministarstva.
Nakon stupanja na snagu ove Uredbe, ministar pravosuđa donijet će Pravilnik o
unutarnjem redu Ministarstva pravosuđa u roku od 30 dana, uz prethodnu
suglasnost središnjeg tijela državne uprave nadležnog za službeničke odnose.

Članak 130.

Danom stupanja na snagu ove Uredbe prestaje važiti Uredba o unutarnjem
ustrojstvu Ministarstva pravosuđa (»Narodne novine«, br. 35/2004, 92/2004,
187/2004, 65/2005, 46/2006 i 72/2007).

Članak 131.

Ova Uredba stupa na snagu danom objave u »Narodnim novinama«.

Klasa: 023-03/08-01/34
Urbroj: 5030106-08-1
Zagreb, 30. lipnja 2008.

Predsjednik
**dr. sc. Ivo Sanader**, v. r.

Uredba, NN 77/2008-2518
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)